2014R1321 — LT — 27.07.2015 — 001.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

►B KOMISIJOS REGLAMENTAS (ES) Nr. 1321/2014 2014 m. lapkričio 26 d. dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (Nauja redakcija) (Tekstas svarbus EEE) (OL L 362 2014.12.17, p. 1)

iš dalies keičiamas:









▼B

KOMISIJOS REGLAMENTAS (ES) Nr. 1321/2014

2014 m. lapkričio 26 d.

dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo

(Nauja redakcija)

(Tekstas svarbus EEE)







EUROPOS KOMISIJA, atsižvelgdama į sutartį dėl Europos Sąjungos veikimo, atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB ( 1 ), ypač į jo 5 straipsnio 5 dalį ir 6 straipsnio 3 dalį, kadangi: (1) 2003 m. lapkričio 20 d. Komisijos reglamentas (EB) Nr. 2042/2003 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo ( 2 ) buvo keletą kartų iš esmės keičiamas ( 3 ). Šiame reglamente reikia padaryti daugiau pakeitimų, todėl dėl aiškumo jis turėtų būti išdėstytas nauja redakcija. (2) Reglamentas (EB) Nr. 216/2008 nustato bendrus esminius reikalavimus, kad būtų numatomas aukštas vienodas civilinės aviacijos saugos ir aplinkos apsaugos lygis; jame nustatoma, kad Komisija turi priimti būtinas įgyvendinimo taisykles, užtikrinančias vienodą tų reikalavimų taikymą; juo įsteigiama Europos aviacijos saugos agentūrą (toliau – Agentūra), turinti padėti Komisijai parengti tas įgyvendinimo taisykles; (3) būtina nustatyti bendrus techninius reikalavimus ir administracines procedūras, kad būtų užtikrinama nepertraukiamoji aviacijos produktų, dalių ir prietaisų atitiktis Reglamentui (EB) Nr. 216/2008; (4) turėtų būti reikalaujama, kad produktų, dalių ir prietaisų techninę priežiūrą atliekančios organizacijos ir darbuotojai atitiktų tam tikrus techninius reikalavimus, kad būtų įrodytas jų tinkamumas vykdyti savo įsipareigojimus ir naudotis su jais susijusiomis teisėmis bei jiems vykdyti būtinų priemonių turėjimas; Komisija turi nustatyti priemones tą atitiktį liudijančių pažymėjimų išdavimo, išlaikymo, dalinio jų keitimo, galiojimo sustabdymo arba atšaukimo sąlygoms parengti; (5) siekiant, kad aviacijos dalių ir prietaisų nepertraukiamojo tinkamumo naudoti bendrieji techniniai reikalavimai būtų taikomi vienodai, privaloma, jog kompetentingos institucijos nustatydamos, ar laikomasi tų reikalavimų, taikytų bendras procedūras; Agentūra turėtų parengti sertifikavimo technines sąlygas, kad būtų lengviau užtikrinti būtiną reguliavimo vienodumą; (6) būtina pagal Reglamento (EB) Nr. 216/2008 69 straipsnį pripažinti, kad galioja pažymėjimai, kurie buvo išduoti iki įsigaliojant Reglamentui (EB) Nr. 2042/2003; (7) Reglamento (EB) Nr. 216/2008 5 straipsnio tinkamumo skraidyti nuostatos buvo papildytos – į orlaivio tipo pažymėjimo įgyvendinimo taisykles įtraukti tinkamumo naudoti vertinimo elementai; (8) Europos aviacijos saugos agentūros nuomone, Komisijos reglamentą (ES) Nr. 748/2012 ( 4 ) reikėjo iš dalies pakeisti, kad tinkamumo naudoti duomenis Agentūra galėtų patvirtinti vykdydama orlaivio tipo pažymėjimo išdavimo procesą; (9) tinkamumo naudoti duomenyse turėtų būti už išleidimą atsakingų techninės priežiūros darbuotojų orlaivio tipo kvalifikacijos mokymo privalomieji elementai. Šie elementai turėtų būti orlaivio tipo mokymo kursų rengimo pagrindas; (10) reikalavimus, susijusius su už išleidimą atsakingų darbuotojų orlaivio tipo kvalifikacijos mokymo kursų parengimu, reikia iš dalies pakeisti, kad juose būtų nuoroda į tinkamumo naudoti duomenis; (11) Agentūra parengė tinkamumo naudoti duomenų koncepcijos įgyvendinimo taisyklių projektą ir pagal Reglamento (EB) Nr. 216/2008 19 straipsnio 1 dalį pateikė jį kaip nuomonę ( 5 ) Komisijai; (12) šiame reglamente numatytos priemonės atitinka Reglamento (EB) Nr. 216/2008 65 straipsnio 1 dalimi įsteigto Europos aviacijos saugos agentūros komiteto ( 6 ) nuomonę, kadangi: PRIĖMĖ ŠĮ REGLAMENTĄ:







1 straipsnis

Tikslas ir taikymo sritis

1. Šis reglamentas nustato bendrus techninius reikalavimus ir administracines procedūras, kuriomis užtikrinamas nepertraukiamasis orlaivio tinkamumas skraidyti, įskaitant visus jame montuojamus komponentus, kurie:

a) įregistruoti valstybėje narėje arba

b) įregistruoti trečiojoje šalyje ir naudojami operatorių, kurių operacijas prižiūri valstybė narė.

2. 1 dalis netaikoma orlaiviui, kurio saugą užtikrinanti priežiūra yra perleista trečiajai šaliai arba kurio nenaudoja ES operatorius, ar Reglamento (EB) Nr. 216/2008 II priede nurodytam orlaiviui.

3. Su komerciniu oro transporto vežimu susijusios nuostatos taikomos licenciją turintiems oro vežėjams pagal ES teisės aktus.

2 straipsnis

Apibrėžtys

Reglamento (EB) Nr. 216/2008 taikymo srityje vartojamų terminų apibrėžtys:

(a) orlaivis – bet kokia mašina, kuri atmosferoje gali laikytis dėl sąveikos su oru, bet ne dėl oro atoveikio nuo žemės paviršiaus;

(b) už išleidimą atsakingi darbuotojai – už orlaivio arba komponento išleidimą po atlikto techninės priežiūros darbo atsakingi darbuotojai;

(c) Komponentas – bet koks variklis, oro sraigtas, dalis arba prietaisas;

(d) nepertraukiamasis tinkamumas skraidyti – visi procesai, užtikrinantys, kad bet kuriuo orlaivio eksploatavimo trukmės momentu orlaivis atitiktų galiojančius tinkamumo skraidyti reikalavimus, o jo būklė – saugaus eksploatavimo reikalavimus;

(e) JAA – Jungtinė aviacijos administracija;

(f) JAR – Jungtiniai aviacijos reikalavimai;

(g) didelis orlaivis – orlaiviu laikomas lėktuvas, kurio didžiausia kilimo masė viršija 5 700 kg, arba kelis variklius turintis sraigtasparnis;

(h) techninė priežiūra – bet kuris iš išvardytų darbų arba jų derinys: orlaivio arba komponento kapitalinis remontas, remontas, tikrinimas, pakeitimas, keitimas arba defektų šalinimas, išskyrus priešskrydinį tikrinimą;

(i) Organizacija – fizinis, juridinis asmuo arba juridinio asmens dalis. Šią organizaciją galima įsteigti daugiau nei vienoje vietoje valstybė narės teritorijoje arba ne jos teritorijoje;

(j) priešskrydinis tikrinimas – prieš skrydį atliekamas patikrinimas, kuriuo siekiama užtikrinti, kad orlaivis būtų tinkamas numatytam skrydžiui.

(k) orlaivis ELA1 – bet kuris iš toliau išvardytų pilotuojamųjų Europos lengvųjų orlaivių: (i) lėktuvas, kurio didžiausia kilimo masė ( MTOM) yra 1 200 kg arba mažesnė ir kuris nepriskirtas prie sudėtingų varikliu varomų orlaivių; (ii) sklandytuvas arba variklinis sklandytuvas, kurio MTOM 1 200 kg arba mažesnė; (iii) oro balionas, kurio didžiausias konstrukcinis dujų arba karšto oro keliamasis tūris yra ne didesnis kaip 3 400 m3, jeigu tai karšto oro balionas, 1 050 m3, jeigu tai dujinis oro balionas, ir 300 m3, jeigu tai pririšamasis dujinis oro balionas; (iv) ne daugiau kaip keturiems keleiviams skirtas dirižablis, kurio didžiausias konstrukcinis dujų arba karšto oro keliamasis tūris yra ne didesnis kaip 3 400 m3, jeigu tai karšto oro dirižablis, ir ne didesnis kaip 1 000 m3, jeigu tai dujinis dirižablis;

▼M1

ka) orlaivis ELA2 – bet kuris iš toliau išvardytų pilotuojamųjų Europos lengvųjų orlaivių: i) lėktuvas, kurio didžiausia kilimo masė (MTOM) yra 2 000 kg arba mažesnė ir kuris nepriskirtas prie sudėtingų varikliu varomų orlaivių; ii) sklandytuvas arba variklinis sklandytuvas, kurio MTOM 2 000 kg arba mažesnė; iii) oro balionas; iv) karšto oro dirižablis; v) dujų dirižablis, kuris atitinka šias charakteristikas: — didžiausias statinis svarumas – 3 %, — nekeičiamo vektoriaus trauka (išskyrus atgalinę trauką), — struktūra, kontrolės sistema ir vidinių oro kamerų sistema yra įprastos ir paprastos konstrukcijos ir — vairai be papildomo energijos šaltinio, vi) labai lengvas sukasparnis;

▼B

(l) LSA orlaivis – lengvasis sportinis lėktuvas, turintis visas toliau nurodytas savybes: (i) didžiausia kilimo masė yra ne didesnė kaip 600 kg; (ii) didžiausias tūpimo konfigūracijos smukos greitis (VS0) yra ne didesnis kaip 45 mazgai kalibruotojo oro greičio (CAS), kai orlaivio sertifikuota kilimo masė yra didžiausia ir svorio centras pavojingiausias; (iii) didžiausias sėdimų vietų skaičius – ne daugiau kaip du asmenys, įskaitant pilotą; (iv) vienas neturbininis variklis su sumontuotu oro sraigtu; (v) salonas nehermetizuotas;

(m) pagrindinė verslo vieta – įmonės pagrindinė buveinė arba registruotoji buveinė, kurioje vykdomos pagrindinės finansinės funkcijos ir šiame reglamente nurodytos veiklos einamoji kontrolė.

3 straipsnis

Nepertraukiamojo tinkamumo skraidyti reikalavimai

1. Orlaivio nepertraukiamasis tinkamumas skraidyti ir komponentų nepertraukiamasis tinkamumas naudoti užtikrinamas pagal I priedo (M dalies) nuostatas.

2. Orlaivio nepertraukiamąjį tinkamumą skraidyti ir komponentų nepertraukiamąjį tinkamumą naudoti užtikrinančios organizacijos ir darbuotojai, įskaitant techninę priežiūrą, turi atitikti I priedo (M dalies) nuostatas ir, jeigu būtina, nustatytąsias 4 ir 5 straipsniuose.

3. Nukrypstant nuo šio straipsnio 1 dalies, skrydžio leidimą turinčio orlaivio nepertraukiamasis tinkamumas skraidyti užtikrinamas konkrečiomis nepertraukiamojo tinkamumo skraidyti priemonėmis, kaip nustatyta pagal Komisijos reglamento ( ES) Nr. 748/2012 ( 7 ) I priedo (21 dalies) nuostatas išduotame skrydžio leidime.

▼M1

4. Laikoma, kad pagal reikalavimus, taikytus iki 2015 m. liepos 27 d., patvirtintos techninės priežiūros programos yra patvirtintos pagal šiame reglamente pateiktus reikalavimus.

▼B

4 straipsnis

Techninės priežiūros organizacijos patvirtinimai

1. Didelio orlaivio arba komerciniam oro transporto vežimui naudojamo orlaivio bei tuose orlaiviuose įmontuoti skirtų komponentų techninę priežiūrą atliekančios organizacijos patvirtinamos pagal II priedo (145 dalies) nuostatas.

2. Valstybės narės pagal Jungtinės aviacijos administracijos reikalavimus ir procedūras išduoti arba pripažinti patvirtinimai atlikti techninę priežiūrą ir galiojantys iki Reglamento (EB) Nr. 2042/2003 įsigaliojimo, laikomi išduotais pagal šį reglamentą.

3. Darbuotojai, kuriems remiantis bet kokiu valstybės narės pripažintu standartu iki Reglamento (EB) Nr. 2042/2003 įsigaliojimo buvo pripažintas lygiavertis kvalifikacijos lygis, leidžiantis jiems su orlaivio konstrukcijos elementais ir (arba) komponentais atlikti neardomuosius nepertraukiamojo tinkamumo skraidyti bandymus arba juos prižiūrėti, gali toliau atlikti tuos bandymus ir (arba) juos prižiūrėti.

4. Pagal valstybėje narėje keliamus reikalavimus patvirtintos techninės priežiūros institucijos iki Reglamento (EB) Nr. 1056/2008 įsigaliojimo išduoti išleidimo eksploatuoti pažymėjimai ir oficialūs išleidimo pažymėjimai laikomi lygiaverčiais pažymėjimams, kurių reikalaujama pagal I priedo (M dalies) M.A.801 ir M.A.802 dalis.

5 straipsnis

Už išleidimą atsakingi darbuotojai

1. Už išleidimą atsakingų darbuotojų kvalifikacija turi būti nustatoma pagal III priedo (66 dalies) nuostatas, išskyrus I priedo (M dalies) M.A.606 dalies h punkte, M.A.607 dalies b punkte, M.A.801 dalies d punkte bei M.A.803 dalyje ir 145.A.30 dalies j punkte bei II priedo (145 dalies) IV priedėlyje numatytus atvejus.

2. Iki Reglamento (EB) Nr. 2042/2003 įsigaliojimo valstybės narės pagal Jungtinės aviacijos administracijos reikalavimus ir procedūras išduotos arba pripažintos visos orlaivio techninės priežiūros licencijos arba nustatyti bei galioję su ta licencija susiję techniniai apribojimai laikomi nustatytais, o licencijos išduotos pagal šį reglamentą.

3. Laikoma, kad už išleidimą atsakingi darbuotojai, turintys pagal III priedą (66 dalį) išduotą tam tikros kategorijos arba pakategorės licenciją, turi to paties priedo 66.A.20 dalies a punkte apibrėžtas teises, atitinkančias tokią kategoriją arba pakategorę. Naujos kategorijos arba pakategorės įtraukimo į tokios licencijos taikymo sritį tikslais laikoma, kad atitiktis reikalaujamoms pagrindinėms žinioms, susijusioms su šiomis naujomis teisėmis, yra užtikrinta.

4. Už išleidimą atsakingi darbuotojai, turintys orlaivių, kuriems nereikia atskiros orlaivių tipo kvalifikacijos, licenciją, gali toliau naudotis savo teisėmis iki jų galiojimo atnaujinimo arba pakeitimo, kai licencija keičiama pagal to paties priedo 66.A.45 dalyje nustatytų kategorijų III priedo (66 dalies) 66.B.125 punkto procedūrą.

5. Laikoma, kad iki Reglamento (EB) Nr. 1149/2011 taikymo keliamus reikalavimus atitinkantys pakeitimo protokolai ir papildomų egzaminų balų protokolai atitinka šį reglamentą.

6. Kol šiame reglamente bus nurodyti už išleidimą atsakingiems darbuotojams taikomi reikalavimai, susiję su:

i) orlaiviais, kitokiais nei lėktuvai ir sraigtasparniai;

ii) komponentais,

toliau taikomi atitinkamose valstybėse narėse galiojantys reikalavimai, išskyrus už Europos Sąjungos ribų esančias techninės priežiūros organizacijas, kurių reikalavimus tvirtina Agentūra.

6 straipsnis

Mokymo organizacijų reikalavimai

1. 5 straipsnyje nurodytus darbuotojus mokančios organizacijos patvirtinamos pagal IV priedą (147 dalį) ir joms suteikiama teisė:

(a) organizuoti pripažintus pagrindinio mokymo kursus ir (arba)

(b) organizuoti pripažintus orlaivio tipo mokymo kursus; ir

(c) organizuoti egzaminus; ir

(d) išduoti mokymo pažymėjimus.

2. Visi valstybės narės pagal Jungtinės aviacijos administracijos reikalavimus ir procedūras techninės priežiūros darbuotojus mokančiai organizacijai suteikti patvirtinimai arba jų pripažinimai, kurie buvo taikomi įsigaliojant Reglamentui (EB) Nr. 2042/2003, laikomi suteiktais pagal šį reglamentą.

6. Orlaivio tipo mokymo kursuose, patvirtintuose anksčiau nei pagal Reglamentą (ES) Nr. 748/2012 patvirtintas už išleidimą atsakingų darbuotojų orlaivio tipo kategorijos mokymo, susijusio su tinkamumo naudoti duomenimis, būtiniausias turinys, yra aktualūs elementai, kurie privalomoje tinkamumo naudoti duomenų dalyje nustatyti iki 2017 m. gruodžio 18 d. arba per dvejus metus po tinkamumo naudoti duomenų patvirtinimo (pasirenkami naujausi aktualūs elementai).

7 straipsnis

Reglamentas (EB) Nr. 2042/2003 panaikinamas.

Nuorodos į panaikintą reglamentą laikomos nuorodomis į šį reglamentą ir skaitomos pagal VI priede pateiktą atitikmenų lentelę.

8 straipsnis

Įsigaliojimas

1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

2. Nukrypdamos nuo 1 dalies, valstybės narės gali pasirinkti ir netaikyti:

(a) komerciniam vežimui oro transportu nenaudojamų ne didesnės kaip 2 000 kg kilimo masės nehermetizuotųjų lėktuvų su stūmokliniais varikliais techninei priežiūrai: iki 2014 m. rugsėjo 28 d. reikalavimo turėti už išleidimą atsakingus darbuotojus, kurių kvalifikacija atitinka šias III priedo (66 dalies) nuostatas: — I priedo (M dalies) M.A.606 dalies g punktą ir M.A.801 dalies b punkto 2 papunktį, — II priedo (145 dalies) 145.A.30 dalies g ir h punktus;

(b) Komerciniam vežimui oro transportu nenaudojamų ELA1 tipo lėktuvų techninei priežiūrai iki ►M1 2016 m. rugsėjo 28 d. ◄ : (i) reikalavimo, kad pagal III priedą (66 dalį) kompetentinga institucija išduotų naujas arba remiantis to paties priedo 66.A.70 punktu pakeistas orlaivių techninės priežiūros licencijas; (ii) reikalavimo turėti už išleidimą atsakingus darbuotojus, kurių kvalifikacija atitinka šias III priedo (66 dalies) nuostatas: — I priedo (M dalies) M.A.606 dalies g punktą ir M.A.801 dalies b punkto 2 papunktį, — II priedo (145 dalies) 145.A.30 dalies g ir h punktus.

3. Jeigu valstybė narė taiko 2 dalies nuostatas, apie tai ji praneša Komisijai ir Agentūrai.

4. Atskaitos taškas, būtinas apskaičiuoti 66.A.25 ir 66.A.30 punktuose, taip pat III priedo (66 dalies) III priedėlyje nustatytiems terminams, susijusiems su teorinių žinių egzaminais, būtinąja patirtimi, orlaivio tipo teorijos mokymu ir egzaminais, praktiniu rengimu ir praktinio rengimo egzaminu, orlaivio tipo egzaminais ir praktiniu mokymu darbo vietoje, baigtais iki ►M1 Reglamento (ES) Nr. 1149/2011 ◄ taikymo, yra ►M1 Reglamento (ES) Nr. 1149/2011 ◄ taikymo diena.

5. Agentūra Komisijai pateikia nuomonę, įskaitant pasiūlymus dėl paprastos ir proporcingos sistemos, pagal kurią būtų išduodamos licencijos už išleidimą atsakingiems darbuotojams, atliekantiems ELA1 tipo lėktuvų, taip pat kitokių nei lėktuvai ir sraigtasparniai orlaivių techninę priežiūrą.

▼M1

6. Nukrypstant nuo 1 dalies:

a) kompetentingos institucijos arba, jeigu taikoma, organizacijos Reglamento (ES) Nr. 1321/2014 I priedo (M dalies) III priedėlyje arba IV priedo (147 dalies) II ir III priedėliuose nustatytus ankstesnės laidos pažymėjimus, kurie galiojo iki 2015 m. liepos 27 d., gali ir toliau išduoti iki 2015 m. gruodžio 31 d.

b) Iki 2016 m. sausio 1 d. išduoti pažymėjimai galioja, kol jie pakeičiami, sustabdomas jų galiojimas arba jie atšaukiami.

▼B

9 straipsnis

Priemonės, kurių imasi Agentūra

1. Agentūra parengia priimtinas priemones atitikčiai nustatyti, kuriomis kompetentingos institucijos, organizacijos ir darbuotojai gali naudotis, kad įrodytų atitiktį šio reglamento priedų reikalavimams.

2. Agentūros pateiktomis priimtinomis priemonėmis atitikčiai nustatyti nenustatoma naujų reikalavimų ir nesumažinami šio reglamento priedų reikalavimai.

3. Nepažeidžiant Reglamento (EB) Nr. 216/2008 54 ir 55 straipsnių, be papildomo įrodymo laikoma, kad atitiktis šio reglamento priedų reikalavimams užtikrinta, jei taikomos Agentūros pateiktos priimtinos priemonės atitikčiai nustatyti.

Šis reglamentas yra privalomas visas ir tiesiogiai taikomas visose valstybėse narėse.









PRIEDAS I

(Part-M)

TURINYS M.1 A SKYRIUS. TECHNINIAI REIKALAVIMAI A POSKYRIS. BENDROJI DALIS M.A.101 Taikymo sritis B POSKYRIS. ATSAKOMYBĖ M.A.201 Įsipareigojimai M.A.202 Pranešimas apie ypatingą įvykį C POSKYRIS. NEPERTRAUKIAMASIS TINKAMUMAS SKRAIDYTI M.A.301 Nepertraukiamojo tinkamumo skraidyti užduotys M.A.302 Orlaivių techninės priežiūros programa M.A.303 Tinkamumo skraidyti nurodymai M.A.304 Keitimų ir remontų duomenys M.A.305 Užrašų apie orlaivio nepertraukiamąjį tinkamumą skraidyti sistema M.A.306 Operatoriaus techninių užrašų sistema M.A.307 Orlaivio nepertraukiamojo tinkamumo skraidyti užrašų perdavimas D POSKYRIS. TECHNINĖS PRIEŽIŪROS STANDARTAI M.A.401 Techninės priežiūros duomenys M.A.402 Techninės priežiūros atlikimas M.A.403 Orlaivio defektai E POSKYRIS. KOMPONENTAI M.A.501 Montavimas M.A.502 Komponento techninė priežiūra M.A.503 Ribotos eksploatavimo trukmės komponentai M.A.504 Eksploatuoti netinkamų komponentų kontrolė F POSKYRIS. TECHNINĖS PRIEŽIŪROS ORGANIZACIJA M.A.601 Taikymo sritis M.A.602 Paraiška M.A.603 Patvirtinimo apimtis M.A.604 Techninės priežiūros organizacijos žinynas M.A.605 Įrenginiai M.A.606 Reikalavimai darbuotojams ▼M1 M.A.607 Už išleidimą atsakingi darbuotojai ir tinkamumo skraidyti patikros darbuotojai ▼B M.A.608 Komponentai, įranga ir įrankiai M.A.609 Techninės priežiūros duomenys M.A.610 Techninės priežiūros darbų pavedimai M.A.611 Techninės priežiūros standartai M.A.612 Orlaivio išleidimo eksploatuoti pažymėjimas M.A.613 Komponento išleidimo eksploatuoti pažymėjimas ▼M1 M.A.614 Techninės priežiūros ir tinkamumo skraidyti patikros užrašai ▼B M.A.615 Organizacijos teisės M.A.616 Vidinis organizacijos patikrinimas M.A.617 Patvirtintos techninės priežiūros organizacijos pakeitimai M.A.618 Patvirtinimo galiojimo trukmė M.A.619 Pažeidimai G POSKYRIS. NEPERTRAUKIAMĄJĮ TINKAMUMĄ SKRAIDYTI UŽTIKRINANTI ORGANIZACIJA M.A.701 Taikymo sritis M.A.702 Paraiška M.A.703 Patvirtinimo galiojimo sritis M.A.704 Nepertraukiamojo tinkamumo skraidyti užtikrinimo žinynas M.A.705 Įrenginiai M.A.706 Reikalavimai darbuotojams M.A.707 Tinkamumo skraidyti patikros darbuotojai M.A.708 Nepertraukiamojo tinkamumo skraidyti užtikrinimas M.A.709 Dokumentai M.A.710 Tinkamumo skraidyti patikra M.A.711 Organizacijos teisės M.A.712 Kokybės užtikrinimo sistema M.A.713 Patvirtintos nepertraukiamąjį tinkamumą skraidyti užtikrinančios organizacijos pakeitimai M.A.714 Užrašų tvarkymas M.A.715 Patvirtinimo galiojimo trukmė M.A.716 Pažeidimai H POSKYRIS. IŠLEIDIMO EKSPLOATUOTI PAŽYMĖJIMAS – CRS M.A.801 Orlaivio išleidimo eksploatuoti pažymėjimas M.A.802 Komponento išleidimo eksploatuoti pažymėjimas M.A.803 Piloto savininko leidimas I POSKYRIS. TINKAMUMO SKRAIDYTI PATIKROS PAŽYMĖJIMAS M.A.901 Orlaivio tinkamumo skraidyti patikra M.A.902 Tinkamumo skraidyti patikros pažymėjimo galiojimas M.A.903 Orlaivio registracijos perleidimas Europos Sąjungoje M.A.904 Į Europos Sąjungą importuoto orlaivio tinkamumo skraidyti patikra M.A.905 Pažeidimai B SKYRIUS. KOMPETENTINGOS INSTITUCIJOS DARBO TVARKA A POSKYRIS. BENDROJI DALIS M.B.101 Taikymo sritis M.B.102 Kompetentinga institucija M.B.104 Užrašų tvarkymas M.B.105 Abipusis pasikeitimas informacija B POSKYRIS. ATSAKOMYBĖ M.B.201 Įsipareigojimai C POSKYRIS. NEPERTRAUKIAMASIS TINKAMUMAS SKRAIDYTI M.B.301 Techninės priežiūros programa M.B.302 Išlygos M.B.303 Nepertraukiamoji orlaivio tinkamumo skraidyti kontrolė M.B.304 Atšaukimas, galiojimo sustabdymas ir apribojimas D POSKYRIS. TECHNINĖS PRIEŽIŪROS STANDARTAI E POSKYRIS. KOMPONENTAI F POSKYRIS. TECHNINĖS PRIEŽIŪROS ORGANIZACIJA M.B.601 Paraiška M.B.602 Pradinis patvirtinimas M.B.603 Patvirtinimo suteikimas M.B.604 Nepertraukiamoji priežiūra M.B.605 Pažeidimai M.B.606 Pakeitimai M.B.607 Patvirtinimo atšaukimas, jo galiojimo sustabdymas ir apribojimas G POSKYRIS. NEPERTRAUKIAMĄJĮ TINKAMUMĄ SKRAIDYTI UŽTIKRINANTI ORGANIZACIJA M.B.701 Paraiška M.B.702 Pradinis patvirtinimas M.B.703 Patvirtinimo suteikimas M.B.704 Nepertraukiamoji priežiūra M.B.705 Pažeidimai M.B.706 Pakeitimai M.B.707 Patvirtinimo atšaukimas, jo galiojimo sustabdymas ir apribojimas H POSKYRIS. IŠLEIDIMO EKSPLOATUOTI PAŽYMĖJIMAS – CRS I POSKYRIS. TINKAMUMO SKRAIDYTI PATIKROS PAŽYMĖJIMAS M.B.901 Rekomendacijų įvertinimas M.B.902 Kompetentingos institucijos atliekama tinkamumo skraidyti patikra M.B.903 Pažeidimai I priedėlis. Sutartis dėl nepertraukiamojo tinkamumo skraidyti II priedėlis. Oficialus išleidimo pažymėjimas – EASA 1 forma III priedėlis. Tinkamumo skraidyti patikros pažymėjimas – EASA 15 forma IV priedėlis. Klasių ir kategorijų sistema, taikoma patvirtinant techninės priežiūros organizacijas pagal I priedo (M dalies) F poskyrį ir II priedą (145 dalį) V priedėlis. I priedo (M dalies) F poskyryje nurodytas techninės priežiūros organizacijos patvirtinimas VI priedėlis. I priedo (M dalies) G poskyryje nurodytas nepertraukiamąjį tinkamumą skraidyti užtikrinančios organizacijos patvirtinimas VII priedėlis. Sudėtingi techninės priežiūros darbai VIII priedėlis. Ribota piloto savininko atliekama techninė priežiūra

M.1

Šioje dalyje kompetentinga institucija:

1. registravimo valstybės paskirta institucija – atskiro orlaivio nepertraukiamojo tinkamumo skraidyti priežiūrai ir periodiškai atliekamos orlaivio tinkamumo skraidyti patikros pažymėjimui išduoti;

2. techninės priežiūros organizacijai prižiūrėti, kaip nustatyta šio priedo (M dalies) A skyriaus F poskyryje: i) institucija, paskirta valstybės narės, kurioje yra tos organizacijos pagrindinė verslo vieta; ii) Agentūra, jeigu organizacija yra įsisteigusi trečiojoje šalyje;

3. nepertraukiamąjį tinkamumą skraidyti užtikrinančios organizacijos priežiūrai, kaip nustatyta šio priedo (M dalies) A skyriaus G poskyryje: i) institucija, paskirta valstybės narės, kurioje yra tos organizacijos pagrindinė verslo vieta, jeigu patvirtinimas neįtrauktas į oro vežėjo pažymėjimą; ii) institucija, paskirta operatoriaus valstybės narės, jeigu patvirtinimas yra įtrauktas į oro vežėjo pažymėjimą; iii) Agentūra, jeigu organizacija yra įsisteigusi trečiojoje šalyje;

4. techninės priežiūros programoms patvirtinti: i) registravimo valstybės narės paskirta institucija; ii) jei tai yra komercinis oro transporto vežimas ir jeigu operatoriaus valstybė narė ir registravimo valstybė nėra ta pati valstybė narė – pirmiau minėtų dviejų valstybių prieš patvirtinant techninės priežiūros programą sutarta institucija; iii) nukrypstant nuo 4 punkto i papunkčio, jeigu komerciniam vežimui oro transportu nenaudojamo orlaivio nepertraukiamąjį tinkamumą skraidyti užtikrina pagal šio priedo (M dalies) A skyriaus G poskyrį patvirtinta nepertraukiamąjį tinkamumą skraidyti užtikrinanti organizacija, kuriai netaikoma registravimo valstybės narės priežiūra, ir tik tuomet, jeigu prieš patvirtinant techninės priežiūros programą buvo susitarta su registravimo valstybe nare: a) valstybės narės, atsakingos už nepertraukiamąjį tinkamumą skraidyti užtikrinančios organizacijos priežiūrą, paskirta institucija; arba b) Agentūra, jeigu nepertraukiamąjį tinkamumą skraidyti užtikrinanti organizacija yra trečiojoje šalyje.

A SKYRIUS

TECHNINIAI REIKALAVIMAI

A POSKYRIS

BENDROJI DALIS

M.A.101 Taikymo sritis

Šiame skyriuje nustatomos priemonės, kurių turi būti imamasi siekiant, kad būtų užtikrintas tinkamumas skraidyti, įskaitant techninę priežiūrą. Juo taip pat nustatomos sąlygos, kurių turi laikytis nepertraukiamąjį tinkamumą skraidyti užtikrinantys asmenys arba organizacijos.

B POSKYRIS

ATSAKOMYBĖ

M.A.201 Įsipareigojimai

a) Savininkas yra atsakingas už nepertraukiamąjį orlaivio tinkamumą skraidyti ir užtikrina, kad orlaiviui nebūtų leista skristi, jeigu: 1. orlaivio būsena netinkama skraidyti ir 2. visa pritaikyta eksploatacinė bei avarinė įranga nėra įmontuota pagal nustatytus reikalavimus ir tinkama naudoti arba yra aiškiai pažymėta kaip netinkama eksploatuoti; ir 3. negalioja tinkamumo skraidyti pažymėjimas; ir ▼M1 4. orlaivių techninė priežiūra atliekama pagal M.A.302 dalyje nurodytą techninės priežiūros programą. ▼B

b) Orlaivį išnuomavus savininko įsipareigojimai atitenka nuomininkui, jeigu: 1. nuomininkas nurodomas registracijos dokumente arba 2. išsami informacija apie nuomininką pateikta nuomos sutartyje. Jeigu šioje dalyje daroma nuoroda į „savininką“, terminas „savininkas“ apima savininką arba, jeigu būtina, nuomininką.

c) Visi techninę priežiūrą atliekantys asmenys arba organizacijos yra atsakingi už atliktas užduotis.

d) Įgulos vadas arba, jei tai yra komercinis oro transporto vežimas, operatorius yra atsakingas už tai, kad pagal nustatytus reikalavimus būtų atliktas priešskrydinis tikrinimas. Šį tikrinimą turi atlikti lakūnas arba kitas kvalifikuotas asmuo, tačiau jį nebūtinai turi atlikti patvirtinta techninės priežiūros organizacija arba 66 dalyje nurodyti už išleidimą atsakingi darbuotojai.

▼M1

e) Siekdamas įvykdyti a punkte nustatytus įpareigojimus, orlaivio savininkas: i) gali sudaryti sutartį su nepertraukiamąjį tinkamumą skraidyti užtikrinančia organizacija, patvirtinta pagal šio priedo (M dalies) A skyriaus G poskyrį, dėl su nepertraukiamuoju tinkamumu skraidyti susijusių užduočių. Šiuo atveju nepertraukiamąjį tinkamumą skraidyti užtikrinanti organizacija prisiima atsakomybę, kad tos užduotys būtų atliktos pagal nustatytus reikalavimus. Tam naudojama I priedėlyje aprašyta sutartis; ii) nusprendęs orlaivio nepertraukiamąjį tinkamumą skraidyti užtikrinti savo atsakomybe ir nesudaręs sutarties pagal I priedėlį, gali sudaryti terminuotą techninės priežiūros programos parengimo ir patvirtinimo pagal M.A.302 dalį sutartį su: — nepertraukiamąjį tinkamumą skraidyti užtikrinančia organizacija, patvirtinta remiantis šio priedo (M dalies) A skyriaus G poskyriu, arba — 145 dalies arba M.A. dalies F poskyrio techninės priežiūros organizacija, jei ELA2 orlaiviai nenaudojami komerciniais tikslais, tokiu atveju pagal terminuotą sutartį atsakomybė už techninės priežiūros programos parengimą ir jos patvirtinimą, išskyrus kai deklaraciją pagal M.A.302 dalies h punktą pateikia savininkas, tenka organizacijai, su kuria sudaryta sutartis.

▼B

f) Jei tai yra didelis orlaivis, siekdamas įvykdyti a punkte nustatytus įsipareigojimus, orlaivio savininkas užtikrina, kad su nepertraukiamuoju tinkamumu skraidyti susijusias užduotis atliktų patvirtinta nepertraukiamąjį tinkamumą skraidyti užtikrinanti organizacija. Pagal I priedėlį sudaroma rašytinė sutartis. Šiuo atveju nepertraukiamąjį tinkamumą skraidyti užtikrinanti organizacija prisiima atsakomybę, kad tos užduotys būtų atliktos pagal nustatytus reikalavimus.

g) Didelio orlaivio, komerciniam oro transporto vežimui naudojamo orlaivio ir jų komponentų techninę priežiūrą atlieka pagal 145 dalį patvirtinta techninės priežiūros organizacija.

h) Jei tai yra komercinis oro transporto vežimas, operatorius yra atsakingas už orlaivio, kurį jis eksploatuoja, nepertraukiamąjį tinkamumą skraidyti ir: 1. operatorius turi būti patvirtintas (šis jo patvirtinimas – tai oro vežėjo pažymėjimo, kurį kompetentinga institucija operatoriaus eksploatuojamam orlaiviui išdavė pagal šio priedo (M dalies) A skyriaus G poskyrį, dalis); ir 2. turi būti patvirtintas pagal II priedą (145 dalį) arba sudaryti sutartį su tokia organizacija; ir 3. turi užtikrinti, kad būtų laikomasi a punkto.

i) Kai valstybė narė reikalauja, kad operatorius turėtų komercinės veiklos, kitos nei komercinis oro transportas, pažymėjimą, operatorius turi būti: 1. tinkamai patvirtintas pagal šio priedo (M dalies) A skyriaus G poskyrį, kad galėtų užtikrinti savo eksploatuojamo orlaivio nepertraukiamąjį tinkamumą skraidyti arba dėl tokio užtikrinimo sudarytų sutartį su organizacija; ir 2. tinkamai patvirtintas pagal šio priedo (M dalies) A skyriaus F poskyrį arba II priedą (145 dalį) arba sudaryti sutartį su tomis organizacijomis; ir 3. turi užtikrinti, kad būtų laikomasi a punkto.

j) Savininkas/operatorius yra atsakingas už tai, kad kompetentingai institucijai būtų suteikta prieiga prie organizacijos/orlaivio, siekiant nustatyti, ar tebesilaikoma šio dalies reikalavimų.

M.A.202 Pranešimas apie ypatingą įvykį

a) Bet koks asmuo ar atsakinga organizacija pagal M.A.201 dalį praneša registracijos valstybės paskirtai kompetentingai institucijai, už šio tipo projektą ar papildomą tipo projektą atsakingai organizacijai ir, jei reikia, operatoriaus valstybei narei apie bet kokią nustatytą skrydžio saugai pavojų keliančią orlaivio ar komponento būklę.

b) Ataskaitos pateikiamos Agentūros nustatytu būdu ir jose turi būti nurodoma visa asmeniui arba organizacijai žinoma su būsena susijusi informacija.

c) Jeigu savininkas arba operatorius su orlaivį prižiūrinčiu asmeniu ar organizacija sudaro sutartį, kad tas asmuo arba organizacija atliktų techninę priežiūrą, orlaivį prižiūrintis asmuo ar organizacija savininkui, operatoriui arba nepertraukiamąjį tinkamumą skraidyti užtikrinančiai organizacijai taip pat praneša apie visas tas būsenas, turinčias įtakos savininko arba operatoriaus orlaiviui arba komponentui.

d) Ataskaitos turi būti pateikiamos kiek galima greičiau, tačiau bet kokiu atveju per 72 valandas nuo to momento, kai asmuo arba organizacija nustatė būseną, dėl kurios pateikiama ataskaita.

C POSKYRIS

NEPERTRAUKIAMASIS TINKAMUMAS SKRAIDYTI

M.A.301 Nepertraukiamojo tinkamumo skraidyti užduotys

Nepertraukiamasis orlaivio tinkamumas skraidyti ir eksploatacinės bei avarinės įrangos tinkamumas naudoti turi būti užtikrinamas:

1. atliekamu priešskrydiniu tikrinimu;

2. pagal M.A.304 dalyje ir (arba) M.A.401 dalyje nustatytus duomenis, jeigu taikoma, pašalinant saugiam eksploatavimui turinčius įtakos visus defektus ir pažeidimus, visų didelių orlaivių arba komerciniam vežimui oro transportu naudojamų orlaivių atveju atsižvelgiant į minimalios įrangos ir nuokrypių nuo konfigūracijos sąrašus, jeigu jie taikomi orlaivio tipui;

▼M1

3. atliekama išsamia technine priežiūra pagal M.A.302 dalies orlaivio techninės priežiūros programą;

▼B

4. jei tai yra visi dideli orlaiviai arba komerciniam oro transporto vežimui naudojamas orlaivis, analizuojant M.A.302 dalyje patvirtintos orlaivio techninės priežiūros programos veiksmingumą;

5. taikant bet kokias iš šių priemonių: i) tinkamumo skraidyti nurodymus; ii) eksploatavimą užtikrinančius nurodymus, turinčius įtakos nepertraukiamajam tinkamumui skraidyti; iii) Agentūros nustatytus nepertraukiamojo tinkamumo skraidyti reikalavimus; iv) priemones, kurias kompetentinga institucija įgaliojo taikyti siekdama, kad nedelsiant būtų ištaisomi su sauga susiję pažeidimai;

6. atliekamu keitimu ir remontu pagal M.A.304 dalį;

7. jei tai yra visiems dideliems orlaiviams arba komerciniam oro transporto vežimui naudojamiems orlaiviams taikomi neprivalomi keitimai ir (arba) tikrinimai, nustatant jų įdiegimo politiką;

8. atliekant su technine priežiūra susijusius bandomuosius skrydžius, jeigu būtina.

M.A.302 Orlaivių techninės priežiūros programa

a) Kiekvieno orlaivio techninė priežiūra organizuojama pagal orlaivių techninės priežiūros programą.

b) Orlaivių techninės priežiūros programą ir visus vėlesnius jos pakeitimus patvirtina kompetentinga institucija.

c) ►M1 Jeigu orlaivio nepertraukiamąjį tinkamumą skraidyti užtikrina pagal šio priedo (M dalies) A skyriaus G poskyrį patvirtinta tinkamumą skraidyti užtikrinanti organizacija arba jeigu yra pagal M.A.201 dalies e punkto ii papunktį sudaryta terminuota savininko ir organizacijos sutartis, orlaivių techninės priežiūros programą ir jos pakeitimus galima patvirtinti pagal netiesioginio patvirtinimo procedūrą. ◄ i) Šiuo atveju netiesioginio patvirtinimo procedūrą nepertraukiamojo tinkamumo skraidyti užtikrinimo žinyne nustato nepertraukiamąjį tinkamumą skraidyti užtikrinanti organizacija ir tvirtina už šią nepertraukiamąjį tinkamumą skraidyti užtikrinančią organizaciją atsakinga kompetentinga institucija. ii) Nepertraukiamąjį tinkamumą skraidyti užtikrinanti organizacija negali naudotis netiesioginio patvirtinimo procedūra, jeigu šios organizacijos neprižiūri registravimo valstybė narė, išskyrus tuos atvejus, kai pagal M.1 dalies 4 punkto ii papunktį arba 4 punkto iii papunktį yra sudaryta sutartis, pagal kurią orlaivių techninės priežiūros patvirtinimo atsakomybė perkeliama už nepertraukiamąjį tinkamumą skraidyti užtikrinančią organizaciją atsakingai kompetentingai institucijai.

d) Orlaivių techninės priežiūros programa užtikrinama, kad būtų laikomasi: i) kompetentingos institucijos nurodymų; ii) nepertraukiamojo tinkamumo skraidyti nurodymų: — kuriuos parengė tipo pažymėjimų, riboto galiojimo tipo pažymėjimų, papildomų tipo pažymėjimų, esminio remonto projekto patvirtinimo, taikant Europos techninio standarto specifikaciją (ETSO) išduoto leidimo ar kito atitinkamo patvirtinimo, išduotų pagal Reglamentą (ES) Nr. 748/2012 ir jo I priedą (21 dalį), turėtojai ir — kurie įtraukti į Reglamento (ES) Nr. 748/2012 I priedo (21 dalies) 21A.90B arba 21A.431B punkte nurodytas sertifikavimo specifikacijas (jei taikoma); iii) savininko arba nepertraukiamąjį tinkamumą skraidyti užtikrinančios organizacijos siūlomų papildomų ar alternatyvių nurodymų, kai jie patvirtinti pagal M.A.302 dalį, išskyrus e punkte nurodytų su sauga susijusių užduočių atlikimo dažnumą, kurį galima padidinti, jei atliekama tinkama peržiūra pagal g punktą ir tik kai taikoma tiesioginio patvirtinimo tvarka pagal M.A.302 dalies b punktą.

e) Orlaivių techninės priežiūros programoje turi būti pateikta išsami informacija apie visus techninės priežiūros darbus, kuriuos reikia atlikti, įskaitant dažnumą ir visas specialias užduotis, susijusias su veiklos tipais ir specifika.

f) Didelio orlaivio atveju, jeigu techninės priežiūros programa yra pagrįsta techninės priežiūros iniciatyvinės grupės logika arba būklės stebėsena, orlaivio techninės priežiūros programa turi apimti patikimumo programą.

g) Orlaivio techninės priežiūros programa periodiškai peržiūrima ir, kai būtina, iš dalies keičiama. Šia peržiūra užtikrinama, kad programa ir toliau būtų veiksminga, atsižvelgiant į veiklos patirtį, kompetentingos institucijos nurodymus ir į naujus ir (arba) pakeistus techninės priežiūros nurodymus, kuriuos paskelbė tipo pažymėjimo ir papildomo tipo pažymėjimo turėtojai ir kita tokius duomenis pagal Reglamento (ES) Nr. 748/2012 I priedą (21 dalį) skelbianti organizacija.

▼M1

h) Jei orlaivis ELA1 nenaudojamas komerciniais tikslais, reikalavimas laikytis b, c, d, e ir g punktų gali būti pakeistas reikalavimu laikytis visų šių sąlygų: 1. Orlaivio techninės priežiūros programoje aiškiai nurodytas savininkas ir konkretus orlaivis, įskaitant įmontuotą variklį ir oro sraigtą, kuriam ji skirta. 2. Orlaivio techninės priežiūros programa atitinka: — arba i papunktyje nurodytą atitinkamą konkretaus orlaivio Būtiniausio tikrinimo programą, arba — d ir e punktus. Techninės priežiūros programa negali būti mažiau griežta už Būtiniausio tikrinimo programą. 3. Orlaivio techninės priežiūros programoje yra visi privalomi nepertraukiamojo tinkamumo skraidyti reikalavimai, pavyzdžiui, periodiniai tinkamumo skraidyti nurodymai, nepertraukiamojo tinkamumo skraidyti nurodymų tinkamumo skraidyti apribojimų skyrius arba tipo pažymėjimo duomenų lape pateikti konkretūs techninės priežiūros reikalavimai. Be to, orlaivio techninės priežiūros programoje nustatomos visos papildomos techninės priežiūros užduotys, kurias reikia atlikti atsižvelgiant į konkretų orlaivio tipą, orlaivio konfigūraciją, naudojimo tipą ir specifiką. Atsižvelgiama bent į šiuos elementus: — konkrečią įmontuotą įrangą ir orlaivio pakeitimus, — atliktą orlaivio remontą, — ribotos eksploatavimo trukmės komponentus ir kritinius skrydžio saugos komponentus, — techninės priežiūros rekomendacijas, pavyzdžiui, tarpremontinį intervalą, rekomenduojamus techninės priežiūros žurnalus, techninės priežiūros raštus ir kitą neprivalomą techninės priežiūros informaciją, — taikytinus eksploatavimą užtikrinančius nurodymus/reikalavimus, susijusius su periodiniu tam tikros įrangos tikrinimu, — specialius naudojimo patvirtinimus, — orlaivio naudojimą ir naudojimo aplinką, — piloto savininko atliekamą techninę priežiūrą (jei taikoma). 4. Jei kompetentinga institucija arba M.A dalies G poskyrio organizacija, taikydama netiesioginio patvirtinimo procedūrą, techninės priežiūros programos nepatvirtina, į orlaivio techninės priežiūros programą įdedamas pasirašytas pareiškimas, kuriuo savininkas deklaruoja, kad ši orlaivio techninės priežiūros programa yra skirta konkrečiai orlaivio registracijai ir kad jis yra visiškai atsakingas už tos programos turinį, ypač už visus padarytus nuokrypius nuo projekto patvirtinimo turėtojo rekomendacijų. 5. Orlaivio techninės priežiūros programa peržiūrima bent kiekvienais metais. Techninės priežiūros programą peržiūri: — arba orlaivio tinkamumo skraidyti patikrą pagal M.A.710 dalies ga punktą atliekantis asmuo, arba — orlaivio nepertraukiamąjį tinkamumą skraidyti užtikrinanti M.A. dalies G poskyrio organizacija, jei techninės priežiūros programa neperžiūrima, kai tikrinamas tinkamumas skraidyti. Jei, peržiūros duomenimis, yra orlaivio nesutapimų, susijusių su techninės priežiūros programos turinio trūkumais, peržiūrą atlikęs asmuo informuoja kompetentingą registravimo valstybės narės valdžios instituciją, o savininkas techninės priežiūros programą pataiso, kaip sutarta su tokia kompetentinga institucija.

i) Jei ELA1 orlaivis yra ne dirižablis ir nenaudojamas komerciniais tikslais, h punkte nurodyta Būtiniausio tikrinimo programa atitinka šias sąlygas: 1. Programoje nustatyti šie tikrinimo intervalai: — ELA1 lėktuvai ir ELA1 motorizuotieji turo sklandytuvai (TMG) tikrinami kasmet arba kas 100 val., priklausomai nuo to, kuris terminas ankstesnis. Tikrinimo intervalui galima taikyti 1 mėnesio arba 10 val. paklaidą, jei kitas tikrinimo intervalas apskaičiuojamas nuo pirminio grafiko dienos arba valandų, — ELA1 sklandytuvai, ELA1 varikliniai sklandytuvai, išskyrus TMG, ir ELA1 oro balionai tikrinami kasmet. Tikrinimo intervalui galima taikyti 1 mėnesio paklaidą, jei kitas tikrinimo intervalas apskaičiuojamas nuo pirminio grafiko dienos. 2. Programoje nustatyta: — pagal projekto patvirtinimo turėtojo reikalavimus būtinos remonto užduotys, — ženklinimo tikrinimas, — svėrimo duomenų peržiūra ir svėrimas pagal Komisijos reglamento (ES) Nr. 965/2012 ( 8 ) NCO.POL.105 punktą, — atsakiklio (jei yra) veikimo bandymas, — orinio slėgio imtuvų sistemos veikimo bandymas, — ELA1 lėktuvų: — — galios ir sūkių, magnetos, degalų ir alyvos slėgio, variklio temperatūros veikimo tikrinimas, — paskelbta mėginimo procedūra, jei varikliuose įrengtas automatizuotas variklio valdymas, — sausojo karterio variklių, turbokompresorinių variklių ir skysčiu aušinamų variklių veikimo tikrinimas siekiant išsiaiškinti, ar nėra skysčio apytakos sutrikimų, — toliau išvardytų sričių struktūrinių elementų, sistemų ir komponentų būklės ir pritvirtinimo tikrinimas: — — ELA1 lėktuvų: — — sklandmuo, — salonas ir įgulos kabina, — važiuoklė, — sparno ir centrinė dalis, — vairai, — uodega, — avionika ir elektros įranga, — jėgainė, — sankabos ir pavarų dėžės, — oro sraigtas, — įvairios sistemos, pavyzdžiui, iššaunamųjų gelbėjimo priemonių sistemos, — ELA1 sklandytuvų ir ELA1 variklinių sklandytuvų: — — sklandmuo, — salonas ir įgulos kabina, — važiuoklė, — sparno ir centrinė dalis, — uodega, — avionika ir elektros įranga, — jėgainė (jei taikoma), — įvairios sistemos, pavyzdžiui, nuimamo balasto, stabdymo parašiuto ir jo išskleidimo valdymo, vandens balasto sistemos, — ELA1 karšto oro balionų: — — pūslė, — degiklis, — gondola, — degalų talpos, — įranga ir prietaisai, — ELA1 dujų balionų: — — pūslė, — gondola, — įranga ir prietaisai. Kol šiuo reglamentu Būtiniausio tikrinimo programa nenustatyta dirižabliams, jų techninės priežiūros programa atitinka d ir e punktus.

▼B

M.A.303 Tinkamumo skraidyti nurodymai

Visi taikomi tinkamumo skraidyti nurodymai turi būti suderinti su tinkamumo skraidyti reikalavimais, jeigu Agentūra nėra nustačiusi kitaip.

M.A.304 Keitimų ir remontų duomenys

Pažeidimas įvertinamas ir pakeitimai bei remontas atliekami atitinkamai pagal:

a) Agentūros patvirtintus duomenis arba

b) pagal 21 dalį patvirtintos projektavimo organizacijos patvirtintus duomenis, arba

c) duomenis, nurodytus Reglamento (ES) Nr. 748/2012 I priedo (21 dalies) 21A.90B arba 21A.431B punkte nurodytose sertifikavimo specifikacijose.

M.A.305 Užrašų apie orlaivio nepertraukiamąjį tinkamumą skraidyti sistema

a) Užbaigus bet kokią techninę priežiūrą, orlaivio nepertraukiamojo tinkamumo skraidyti užrašuose daromas įrašas apie išleidimo eksploatuoti pažymėjimą, kurio reikalaujama pagal M.A.801 dalį arba 145.A.50 dalį. Visi įrašai turi būti įrašomi nedelsiant, kai tai įmanoma padaryti, tačiau jokiu būdu ne vėliau nei po 30 dienų nuo techninės priežiūros darbų atlikimo dienos.

b) Orlaivio nepertraukiamojo tinkamumo skraidyti užrašai – tai: 1. orlaivio žurnalas, variklio žurnalas (-ai) arba variklio modulio eksploatavimo formuliarai, oro sraigto žurnalas (-ai) ir visų ribotos eksploatavimo trukmės komponentų eksploatavimo formuliarai, jei būtina; ir 2. kai to reikalaujama M.A.306 dalyje komercinio oro transporto atveju arba to reikalauja valstybė narė komercinės veiklos, išskyrus komercinį oro transportą, atveju, operatoriaus techninis žurnalas.

c) Orlaivio žurnaluose, jeigu būtina, nurodomas orlaivio tipas ir registravimo ženklas bei bendra skrydžio trukmė ir (arba) skrydžio ciklai ir (arba) nusileidimai.

d) Orlaivio nepertraukiamojo tinkamumo skraidyti užrašuose turi būti nurodyta: 1. tinkamumo skraidyti nurodymų ir priemonių, kurias kompetentinga institucija įgaliojo taikyti nedelsiant, jeigu tektų taisyti su sauga susijusius pažeidimus, būsena; 2. keitimų arba remontų būsena; 3. techninės priežiūros programos įgyvendinimo apimtis; 4. ribotos eksploatavimo trukmės komponentų būsena; 5. ataskaita apie masės ir sunkio centro nustatymą; 6. atidėtų techninės priežiūros darbų sąrašas.

e) Be oficialaus išleidimo dokumento, Europos aviacijos saugos agentūros (EASA) 1 formos arba lygiaverčių dokumentų, atitinkamame variklio arba oro sraigto žurnale, variklio modulio ar ribotos eksploatavimo trukmės komponento eksploatavimo formuliaruose turi būti pateikiama toliau nustatyta informacija apie visus įmontuotus komponentus (variklį, oro sraigtą, variklio modulį arba ribotos eksploatavimo trukmės komponentą): 1. komponento ženklinimas; ir 2. orlaivio, variklio, oro sraigto, variklio modulio arba ribotos eksploatavimo trukmės komponento, kuriame buvo įmontuotas tam tikras komponentas, tipas, serijos numeris ir, jeigu būtina, registracija bei nuoroda apie komponento įmontavimą arba išmontavimą; ir 3. data ir komponento bendras skraidytų valandų ir (arba) skrydžio ciklų ir (arba) tūpimų skaičius arba, jeigu būtina, jo eksploatavimo kalendorinio laiko trukmė; ir 4. aktuali d punkto informacija, kuri taikoma komponentui.

f) Už nepertraukiamojo tinkamumo skraidyti užduočių atlikimą pagal šio priedo (M dalies) A skyriaus B poskyrį atsakingas asmuo turi kontroliuoti šiame punkte išsamiai nurodytus užrašus ir juos pateikti kompetentingai institucijai, jeigu ji paprašytų.

g) Visi įrašai, daromi orlaivio nepertraukiamojo tinkamumo skraidyti užrašuose, turi būti aiškūs ir tikslūs. Jeigu būtina ištaisyti įrašą, jis ištaisomas taip, kad būtų galima aiškiai matyti pradinį įrašą.

h) Savininkas arba operatorius užtikrina, kad būtų įdiegta šių užrašų tvarkymą toliau nustatytą trukmę užtikrinanti sistema: 1. orlaivio ir visų jame įmontuotų ribotos eksploatavimo trukmės komponentų visų išsamių techninės priežiūros užrašų – tol, kol juose įrašyta informacija pakeičiama nauja lygiavertės taikymo srities ir vienodo išsamumo informacija, tačiau ne trumpiau kaip 36 mėnesius nuo tos dienos, kai orlaivis arba komponentas buvo išleistas eksploatuoti; ir 2. orlaivio bei visų jame įmontuotų ribotos eksploatavimo trukmės komponentų bendrosios eksploatavimo trukmės (valandos, kalendorinis laikas, ciklai ir tūpimai) – bent 12 mėnesių nuo tos dienos, kai orlaivį arba komponentą buvo nustota eksploatuoti; ir 3. ribotos eksploatavimo trukmės komponento eksploatavimo laiko (valandos, kalendorinis laikas, ciklai ir tūpimai) nuo paskutinių pagal tvarkaraštį numatytų techninės priežiūros darbų – bent tol, kol planinius komponento techninės priežiūros darbus pakeičia kiti lygiavertės apimties ir vienodo išsamumo planiniai techninės priežiūros darbai; ir 4. techninės priežiūros programos įgyvendinimo dabartinės apimties, kad būtų galima nustatyti, ar laikomasi patvirtintos orlaivio techninės priežiūros programos, – bent tol, kol numatyti orlaivio arba komponento techninės priežiūros darbai bus pakeisti kitais numatytais lygiavertės apimties techninės priežiūros darbais; ir 5. orlaiviui ir komponentams taikomų tinkamumo skraidyti nurodymų dabartinės būklės – bent 12 mėnesių nuo tos dienos, kai orlaivį arba komponentą buvo nustota eksploatuoti; ir 6. išsamios informacijos apie orlaivio, variklio (-ių), oro sraigto (-ų) ir bet kokių kitų skrydžio saugai svarbių komponentų einamuosius keitimus ir remontus – bent 12 mėnesių nuo tos dienos, kai juos buvo nustota eksploatuoti.

M.A.306 Operatoriaus techninių užrašų sistema

a) Jei tai yra komercinis oro transporto vežimas, be M.A.305 dalies reikalavimų, operatorius turi naudoti orlaivio techninių užrašų sistemą, apimančią toliau nustatytą kiekvienam orlaiviui skirtą informaciją: 1. nepertraukiamajai skrydžio saugai užtikrinti būtiną informaciją apie kiekvieną skrydį ir 2. galiojantį orlaivio išleidimo eksploatuoti pažymėjimą; ir 3. einamąjį pareiškimą apie techninės priežiūros darbus, nurodantį orlaivio techninės priežiūros būseną atsižvelgiant į atliktinus planinius ir neplaninius darbus, išskyrus tai, kad kompetentinga institucija gali sutikti, jog pareiškimas apie techninės priežiūros darbus būtų laikomas kitur; ir 4. įtakos orlaivio eksploatavimui turinčius visus didelius defektus, kurių šalinimas atidėtas; ir 5. visus būtinus rekomendacinius nurodymus dėl techninę priežiūrą skatinančių priemonių.

b) Orlaivio techninių užrašų sistemą ir visus paskesnius jos pakeitimus turi patvirtinti kompetentinga institucija.

c) Operatorius užtikrina, kad orlaivio techniniai užrašai būtų laikomi 36 mėnesius nuo paskutinio įrašo dienos.

M.A.307 Orlaivio nepertraukiamojo tinkamumo skraidyti užrašų perdavimas

a) Savininkas arba operatorius užtikrina, kad orlaivį iš vieno savininko arba operatoriaus visam laikui perleidžiant kitam savininkui ar operatoriui būtų perduoti M.A.305 dalyje nurodyti nepertraukiamojo tinkamumo skraidyti užrašai ir, jeigu būtina, taip pat M.A.306 dalies operatoriaus techninių užrašų žurnalas.

b) Savininkas užtikrina, kad su nepertraukiamąjį tinkamumą skraidyti užtikrinančia organizacija sudarant sutartį dėl nepertraukiamojo tinkamumo skraidyti užduočių atlikimo tai organizacijai būtų perduoti M.A.305 dalyje nurodyti nepertraukiamojo tinkamumo skraidyti užrašai.

c) Nustatyti užrašų laikymo laikotarpiai tebetaikomi naujam savininkui, operatoriui arba nepertraukiamąjį tinkamumą skraidyti užtikrinančiai organizacijai.

D POSKYRIS

TECHNINĖ PRIEŽIŪROS STANDARTAI

M.A.401 Techninės priežiūros duomenys

a) Orlaivį prižiūrintis asmuo arba organizacija, atlikdamas techninę priežiūrą, įskaitant keitimus ir remontus, privalo turėti prieigą prie galiojančių taikomų techninės priežiūros duomenų ir naudoti tik šiuos duomenis.

b) Šioje dalyje taikomi techninės priežiūros duomenys – tai: 1. kompetentingos institucijos arba Agentūros parengti visi taikomi reikalavimai, procedūros, standartai arba informacija; 2. visi taikomi tinkamumo skraidyti nurodymai; 3. tipo ir papildomojo tipo pažymėjimų turėtojų parengti nepertraukiamojo tinkamumo skraidyti nurodymai bei visų kitų šiuos duomenis pagal Reglamento (ES) Nr. 748/2012 I priedą (21 dalį) skelbiančių organizacijų nurodymai; 4. visi pagal 145.A.45 dalies d punktą parengti taikomi duomenys;

c) Orlaivį prižiūrintis asmuo arba organizacija užtikrina, kad visi taikomi techninės priežiūros duomenys būtų galiojantys ir lengvai prieinami naudoti, jeigu būtų reikalingi. Asmuo arba organizacija įdiegia taikytiną technologinių kortelių arba lapų sistemą ir techninės priežiūros duomenis perrašo į tas korteles arba lapus ar padaro tikslias nuorodas į tuose techninės priežiūros duomenyse nurodytą specialią techninės priežiūros užduotį arba užduotis.

M.A.402 Techninės priežiūros atlikimas

a) Apmokyti darbuotojai visą techninę priežiūrą turi atlikti pagal M.A.401 dalies techninės priežiūros duomenis nustatytus metodus, būdus, standartus ir nurodymus. Be to, po kiekvienos su skrydžio sauga susijusios techninės priežiūros užduoties turi būti atliekamas nepriklausomas patikrinimas, jeigu pagal II priedą (145 dalį) nenurodyta kitaip arba nesutarta su kompetentinga institucija.

b) Visa techninė priežiūra atliekama pagal M.A.401 dalies techninės priežiūros duomenis nustatytais įrankiais, įranga ir medžiagomis, jeigu II priede (145 dalyje) nenustatyta kitaip. Jeigu būtina, įrankius ir įranga galima išbandyti ir kalibruoti pagal oficialiai pripažintus standartus.

c) Vieta, kurioje atliekami techninės priežiūros darbai, turi būti gerai sutvarkyta, švari ir neužteršta.

d) Visi techninės priežiūros darbai turi būti atliekami atsižvelgiant į visus pagal M.A.401 dalies techninės priežiūros duomenis nustatytus su aplinka susijusius apribojimus.

e) Jeigu techninė priežiūra atliekama atšiauriomis aplinkos sąlygomis arba jeigu ji ilgai užtrunka, privaloma naudoti tinkamus įrenginius.

f) Užbaigus visus techninės priežiūros darbus turi būti atliktas bendras patikrinimas siekiant, kad būtų užtikrinta, jog iš orlaivio arba komponento buvo išimti visi įrankiai, įranga ir visos kitos pašalinės dalys bei medžiagos ir jog vėl buvo pritvirtintos atliekant darbus nuimtos visos prieigos plokštės.

M.A.403 Orlaivio defektai

a) Visi skrydžio saugai didelį pavojų keliantys orlaivio defektai turi būti pašalinami prieš kitą skrydį.

b) Tik už išleidimą atsakingi darbuotojai pagal M.A.801 dalies b punkto 1 papunktį, M.A.801 dalies b punkto 2 papunktį, M.A.801 dalies c punktą, M.A.801 dalies d punktą arba II priedą (145 dalį), atsižvelgdami į M.A.401 dalies techninės priežiūros duomenis, gali spręsti, ar orlaivio defektas kelia didelį pavojų skrydžio saugai ir dėl to jie sprendžia, kada ir kokių ištaisomųjų veiksmų turi būti imtasi prieš kitą skrydį, o kokių defektų šalinimą galima atidėti. Tačiau šios nuostatos netaikomos, jeigu: 1. pilotas naudoja tik kompetentingos institucijos nustatytą patvirtintą minimalios įrangos sąrašą; arba 2. kompetentinga institucija nustato, kad orlaivio defektai yra leistini.

c) Visi skrydžio saugai didelio pavojaus nekeliantys defektai turi būti pašalinami nedelsiant, kai tą įmanoma padaryti, nuo orlaivio defekto nustatymo pirmą kartą dienos ir atsižvelgiant į visus pagal techninės priežiūros duomenis nustatytus apribojimus.

d) Visi prieš skrydį nepašalinti defektai turi būti įrašyti į M.A.305 dalies orlaivio techninės priežiūros duomenis arba M.A.306 dalies operatoriaus techninių užrašų žurnalą, jeigu būtina.

E POSKYRIS

KOMPONENTAI

M.A.501 Montavimas

a) Jokio komponento negalima įmontuoti, jeigu jis neatitinka nustatytų būsenos reikalavimų, nebuvo nustatytu būdu išleistas eksploatuoti pagal Europos aviacijos saugos agentūros (EASA) 1 formą arba lygiavertį dokumentą ar nebuvo paženklintas pagal I priedo (21 dalies) Q poskyrį, jeigu Reglamento (ES) Nr. 748/2012 priede (21 dalyje), II priede (145 dalyje) arba šio reglamento I priedo A skyriaus F poskyryje nenustatyta kitaip.

b) Prieš komponentą įmontuojant į orlaivį, asmuo arba patvirtinta techninės priežiūros organizacija turi nustatyti, ar tam tikrą komponentą leidžiama įmontuoti, jeigu galima taikyti skirtingas keitimo ir (arba) tinkamumo skraidyti nurodymų konfigūracijas.

c) Standartines dalis orlaivyje arba komponente galima įmontuoti tik tada, jeigu techninės priežiūros duomenyse yra nurodyta konkreti standartinė dalis. Standartines dalis galima įmontuoti tik tada, jeigu su jomis pateikiamas atitikties įrodymas, kad jos atitinka taikomą standartą.

d) Žaliavines arba naudojamąsias medžiagas orlaivyje arba komponente galima naudoti tik tada, jeigu atitinkamuose techninės priežiūros duomenyse taip nustato orlaivio arba komponento gamintojas arba jeigu taip yra nurodyta II priede (145 dalyje). Šias medžiagas leidžiama naudoti tik tada, jeigu jos atitinka privalomą specifikaciją ir jeigu jas galima nustatyti pagal atitinkamus reikalavimus. Su visomis medžiagomis turi būti pateikiami su tam tikra medžiaga aiškiai susiję dokumentai, su kuriais pateikiamas pareiškimas apie atitiktį specifikacijai ir duomenys apie gamintoją bei tiekėją.

M.A.502 Komponento techninė priežiūra

a) Komponentų, išskyrus Reglamento (ES) Nr. 748/2012 I priedo (21 dalies) 21A.307 dalies c punkte nurodytus komponentus, techninę priežiūrą atlieka pagal šio priedo A skyriaus F poskyrį (M dalį) arba II priedą (145 dalį) tinkamai patvirtintos techninės priežiūros organizacijos.

b) Nukrypstant nuo a punkto, pagal šio priedo A skyriaus F poskyrį (M dalį) arba II priedą (145 dalį) patvirtinta A kategorijai priskiriama organizacija bei M.A.801 dalies b punkto 2 papunktyje nurodyti už išleidimą atsakingi darbuotojai komponento techninę priežiūrą pagal orlaivio techninės priežiūros duomenis arba, jei tam pritarė kompetentinga institucija, pagal komponento techninės priežiūros duomenis gali atlikti tik tada, kai šie komponentai yra įmontuoti į orlaivį. Vis dėlto tokia organizacija bei už išleidimą atsakingi darbuotojai techninei priežiūrai atlikti gali laikinai išmontuoti komponentą, kad būtų lengviau jį pasiekti, išskyrus tuos atvejus, kai dėl tokio išmontavimo prireikia atlikti techninę priežiūrą, kuri negali būti atliekama pagal šio punkto nuostatas. Komponento techninę priežiūrą atlikus pagal šį punktą negali būti išduodama EASA 1 forma ir yra taikomi orlaivio išleidimui eksploatuoti keliami reikalavimai pagal M.A.801 dalį.

c) Nukrypstant nuo a punkto, pagal šio priedo A skyriaus F poskyrį (M dalį) arba II priedą (145 dalį) patvirtinta B kategorijai priskiriama organizacija variklio ir (arba) pagalbinės jėgainės (APU) komponento techninę priežiūrą pagal variklio ir (arba) pagalbinės jėgainės (APU) priežiūros duomenis arba, jei tam pritarė kompetentinga institucija, pagal komponentų techninės priežiūros duomenis gali atlikti tik tada, kai šie komponentai yra įmontuoti į variklį ir (arba) APU. Vis dėlto tokia B kategorijai priskiriama organizacija techninei priežiūrai atlikti gali laikinai išmontuoti komponentą, kad būtų lengviau jį pasiekti, išskyrus tuos atvejus, kai dėl tokio išmontavimo prireikia atlikti techninę priežiūrą, kuri negali būti atliekama pagal šio punkto nuostatas.

d) Nukrypstant nuo a punkto ir M.A.801 dalies b punkto 2 papunkčio, už išleidimą atsakingi darbuotojai, nurodyti M.A.801 dalies b punkto 2 papunktyje, gali atlikti į komerciniam vežimui oro transportu nenaudojamą orlaivį ELA1 įmontuoto arba laikinai išmontuoto komponento techninę priežiūrą pagal komponento techninės priežiūros duomenis, išskyrus: 1. komponentų, išskyrus variklius ir oro sraigtus, kapitalinį remontą; ir 2. orlaivio, išskyrus CS-VLA, CS-22 ir LSA, variklių ir oro sraigtų kapitalinį remontą. Techninę priežiūrą atlikus pagal d punktą negali būti išduodama EASA 1 forma ir yra taikomi orlaivio išleidimui eksploatuoti keliami reikalavimai pagal M.A.801 dalį.

e) Reglamento (ES) Nr. 748/2012 I priedo (21 dalies) 21A.307 dalies c punkte nurodytų komponentų techninę priežiūrą atlieka pagal šio priedo A skyriaus F poskyrį (M dalį) arba 145 dalį patvirtinta A kategorijos organizacija, M.A.801 dalies b punkto 2 papunktyje nurodyti už išleidimą atsakingi darbuotojai arba M.A.801 dalies b punkto 3 papunktyje nurodytas pilotas savininkas, kai tie komponentai yra sumontuoti orlaivyje arba laikinai išmontuoti, kad būtų lengviau juos pasiekti. Atlikus komponento techninę priežiūrą pagal šį punktą EASA 1 forma neišduodama ir orlaiviui taikomi M.A.801 dalyje nurodyti išleidimo eksploatuoti reikalavimai.

M.A.503 Ribotos eksploatavimo trukmės komponentai

a) Įmontuoti ribotos eksploatavimo trukmės komponentai neturi būti eksploatuojami ilgiau, nei nustatyta patvirtintoje techninės priežiūros programoje ir tinkamumo skraidyti nurodymuose, išskyrus M.A.504 dalies c punkte numatytus atvejus.

b) Patvirtinta eksploatavimo trukmė atitinkamai nurodoma kalendoriniu laiku, skrydžių valandomis, tūpimais arba ciklais.

c) Patvirtintos eksploatavimo trukmės pabaigoje komponentas turi būti išimtas iš orlaivio ir atliekama jo techninė priežiūra arba jis pašalinamas, jeigu tai nustatytos eksploatavimo trukmės komponentai.

M.A.504 Eksploatuoti netinkamų komponentų kontrolė

a) Komponentas laikomas netinkamu eksploatuoti esant vienai iš šių aplinkybių: 1. pasibaigus techninės priežiūros programoje nustatytai eksploatavimo trukmei; 2. nustačius, kad jis neatitinka taikomų tinkamumo skraidyti nurodymų ir kitų Agentūros numatytų nepertraukiamojo tinkamumo skraidyti reikalavimų; 3. jeigu neturima būtinos informacijos, į kurią atsižvelgiant būtų galima nustatyti tinkamumo naudoti būseną arba tinkamumą būti įmontuotam; 4. defektų arba veiklos sutrikimų įrodymai; 5. sutrinka komponento veikimas arba ištinka avarija, galinti turėti įtakos jo tinkamumui eksploatuoti.

b) Netinkami eksploatuoti komponentai paženklinami ir laikomi saugioje vietoje, kur juos patvirtinta techninės priežiūros organizacija prižiūri tol, kol bus nuspręsta dėl būsimo tų komponentų statuso. Vis dėlto komerciniam vežimui oro transportu nenaudojamo orlaivio, išskyrus didelį orlaivį, atveju asmuo arba organizacija, nustačiusi, kad jis yra netinkamas eksploatuoti, gali jį perduoti saugoti orlaivio savininkui su sąlyga, kad toks perdavimas pažymimas orlaivio, variklio arba komponento žurnale.

c) Komponentai, kurių nustatyta eksploatavimo trukmė yra pasibaigusi arba kurie yra nepataisomai sugadinti, turi būti laikomi atliekomis ir jie neturi vėl patekti į komponentų tiekimo sistemą, jeigu nebuvo pratęsta nustatyta jų eksploatavimo trukmė arba jeigu pagal M.A.304 dalį nebuvo patvirtintas sprendimas dėl remonto.

d) Visi pagal šį priedą (M dalį) atsakingi asmenys arba organizacijos, jei tai yra c punkte nurodyti pakartotiniam naudojimui netinkami komponentai: 1. šiuos komponentus laiko b punkte nustatytoje vietoje; arba 2. pasirūpina, kad prieš pasibaigiant atsakomybei už komponentą, jis būtų pakeistas taip, jog ekonominiu atžvilgiu to komponento nebūtų tikslinga naudoti arba jį remontuoti.

e) Nepaisant d punkto, pagal šį priedą (M dalį) atsakingas asmuo arba organizacija atsakomybę už netinkamais laikomus komponentus, kurie nebūtų sugadinami, gali perleisti organizacijai, kuri juos naudotų mokymo ar tyrinėjimo tikslais.

F POSKYRIS

TECHNINĖS PRIEŽIŪROS ORGANIZACIJA

M.A.601 Taikymo sritis

Šiame poskyryje nustatomi reikalavimai, kuriuos turi atitikti organizacija, kad jai būtų galima išduoti ar pratęsti M.A.201 dalies g punkte nenurodytų orlaivio ir komponentų techninės priežiūros patvirtinimą.

M.A.602 Paraiška

Paraiška techninės priežiūros organizacijai išduoti patvirtinimą arba jį pakeisti turi būti įteikiama kompetentingos institucijos nustatyta forma ir būdu.

M.A.603 Patvirtinimo apimtis

a) Organizacijai, kuri dalyvauja vykdant veiklą pagal šį poskyrį, neleidžiama vykdyti veiklos, jeigu kompetentinga institucija nėra suteikusi šiai organizacijai patvirtinimo. I priedo (M dalies) V priedėlyje pateikiamas šio patvirtinimo pažymėjimo pavyzdys.

b) M.A.604 dalyje nurodytame techninės priežiūros organizacijos žinyne nustatoma darbo, kurį leidžiama atlikti atsižvelgiant į patvirtinimą, apimtis. I priedo (M dalies) IV priedėlyje apibrėžiamos visos klasės ir kategorijos, kurias leidžiama taikyti pagal šio priedo (M dalies) F poskyrį.

c) Patvirtinta techninės priežiūros organizacija, atsižvelgdama į techninės priežiūros duomenis, gali gaminti, kaip nurodyta techninės priežiūros organizacijos žinyne, tam tikras dalis, kurias atlikdama darbus gali naudoti savo įrenginiuose.

M.A.604 Techninės priežiūros organizacijos žinynas

a) Techninės priežiūros organizacija pateikia žinyną, kuriame nurodo bent šią informaciją: 1. atsakingo vadovo pasirašytas pareiškimą, kuriuo patvirtinama, kad organizacija nepertraukiamai ir visą laiką dirbs pagal I priedą (M dalį) ir žinyną; ir 2. organizacijos darbo sritis; ir 3. M.A.606 dalies b punkte nurodyto (-ų) asmens (-ų) pavardę (-es) ir pareigas; ir 4. organizacijos schemą, kurioje apibūdinti M.A.606 dalies b punkte nurodytus asmenis siejantys atsakomybės ryšiai; ir ▼M1 5. už išleidimą atsakingų darbuotojų ir, jei taikoma, tinkamumo skraidyti patikros darbuotojų, taip pat už techninės priežiūros programos parengimą ir apdorojimą atsakingų darbuotojų sąrašą, nurodant jų patvirtinimo taikymo sritį; ir 6. vietų, kuriose atliekama techninė priežiūra, sąrašą kartu su bendru įrenginių aprašymu; ir ▼B 7. procedūras, aprašančias, kaip techninės priežiūros organizacija užtikrins šios dalies reikalavimų vykdymą; ir 8. techninės priežiūros organizacijos žinyno pakeitimo procedūrą (-as).

b) Techninės priežiūros organizacijos žinyną ir jo pakeitimus patvirtina kompetentinga institucija.

c) Nepaisant b punkto, nežymius žinyno pakeitimus galima patvirtinti procedūra (toliau – netiesioginis patvirtinimas).

M.A.605 Įrenginiai

Organizacija užtikrina, kad:

a) visiems numatytiems darbams būtų parūpinami įrenginiai, specialios darbo vietos ir patalpos, jeigu privaloma, atskirtos, kad būtų užkirstas kelias teršimui ir apsaugota aplinka;

b) būtų skirtos visus numatytus darbus prižiūrintiems pareigūnams, ypač įskaitant tvarkančius techninės priežiūros užrašus, reikalingos patalpos;

c) būtų numatytos patikimos komponentų, įrangos, įrankių ir medžiagų laikymo priemonės. Laikymo sąlygos turi būti tokios, kad eksploatuoti netinkamus komponentus ir medžiagas būtų galima atskirti nuo visų kitų komponentų, įrangos, įrankių ir medžiagų. Laikymo sąlygos turi atitikti gamintojo nurodymus, o prieiga turi būti apribota tik įgaliotiesiems asmenims.

M.A.606 Reikalavimai darbuotojams

a) Organizacija skiria atsakingą vadovą, kuriam suteikiami verslininko įgaliojimai, leidžiantys užtikrinti, kad užsakovo prašomai visai techninei priežiūrai būtų galima skirti lėšų ir kad ji būtų atliekama pagal šioje dalyje nustatytą standartą.

b) Turi būti paskirtas asmuo arba asmenų grupė, atsakinga už tai, kad organizacija visada atitiktų šio poskyrio reikalavimus. Tas asmuo arba asmenys turi vykdyti atsakingo vadovo nurodymus.

c) Visi b punkte nurodyti asmenys privalo sugebėti įrodyti, kad jie yra įsigiję su orlaivio ir (arba) komponento technine priežiūra susijusių atitinkamų žinių, kvalifikaciją ir įgiję atitinkamos patirties.

d) Organizacija numanomam darbui, dėl kurio yra sudaryta sutartis, paprastai turi turėti atitinkamų darbuotojų. Laikinus darbuotojus leidžiama samdytis tuo atveju, jeigu sutartis sudaroma dėl didesnės nei įprasta darbų apimties, ir laikinai samdytis galima tik tuos darbuotojus, kurie neišduoda išleidimo eksploatuoti pažymėjimų.

▼M1

e) Visų techninę priežiūrą, tinkamumo skraidyti patikrą ir techninės priežiūros programos rengimą atliekančių darbuotojų kvalifikacija turi būti įrodyta ir užregistruota.

▼B

f) Specialias užduotis, pvz., virinimą, neardomuosius bandymus/tikrinimą, išskyrus paviršiaus įtrūkius nustatančius darbuotojus, atliekančių darbuotojų kvalifikacija turi atitikti oficialiai pripažintą standartą.

g) Techninės priežiūros organizacija turi turėti pakankamai už išleidimą atsakingų darbuotojų, galinčių orlaiviui ir komponentams išduoti M.A.612 ir M.A.613 dalyse nurodytus išleidimo eksploatuoti pažymėjimus. Šie darbuotojai turi atitikti III priedo (66 dalies) reikalavimus.

h) Nukrypstant nuo g punkto, organizacija, teikianti techninės priežiūros paslaugas komercinę veiklą vykdantiems orlaivių naudotojams, gali pasitelkti už išleidimą atsakingus darbuotojus, kurių kvalifikacija atitinka toliau pateikiamas nuostatas, remiantis tinkamomis procedūromis, kurios turi būti patvirtinamos organizacijos vadove: 1. Jei tai yra pakartotinę priešskrydinę patikrą nustatantys tinkamumo skraidyti nurodymai, kuriais aiškiai nustatoma, kad skrydžio įgula gali vykdyti tuos tinkamumo skraidyti nurodymus, organizacija, atsižvelgdama į turimą skrydžio įgulos nario licenciją, orlaivio vadui gali suteikti ribotą už išleidimą atsakingam darbuotojui suteikiamą įgaliojimą, jei organizacija užtikrina, kad buvo organizuoti tinkami praktinio mokymo kursai, kad tas asmuo galėtų įvykdyti tinkamumo skraidyti nurodymus pagal reikalaujamą standartą. 2. Jei orlaivis eksploatuojamas toli nuo techninės priežiūros stoties, organizacija, atsižvelgdama į skrydžio įgulos nario licenciją, orlaivio vadui gali suteikti ribotą už išleidimą atsakingam darbuotojui suteikiamą įgaliojimą, jeigu organizacija užtikrina, kad buvo organizuoti tinkami praktinio mokymo kursai, kad tas asmuo nustatytą užduotį galėtų atlikti pagal reikalaujamą standartą.

▼M1

i) Jei organizacija pagal M.A.901 dalies l punktą atlieka ELA1 orlaivių, nenaudojamų komerciniais tikslais, tinkamumo skraidyti patikrą ir išduoda atitinkamus tinkamumo skraidyti patikros pažymėjimus, ji turi tinkamumo skraidyti patikros darbuotojus, kurių kvalifikacija ir leidimai atitinka M.A.901 dalies l punkto 1 papunktį.

j) Jei organizacija pagal M.A.201 dalies e punkto ii papunktį dalyvauja rengiant ir tvirtinant ELA2 orlaivių, nenaudojamų komerciniais tikslais, techninės priežiūros programą, ji turi kvalifikuotus darbuotojus, kurie gali įrodyti turintys reikiamas žinias ir patirtį.

▼M1

M.A.607 Už išleidimą atsakingi darbuotojai ir tinkamumo skraidyti patikros darbuotojai

▼B

a) Be M.A.606 dalies g punkto, už išleidimą atsakingi darbuotojai gali naudotis jiems suteikiamomis privilegijomis tik tuomet, jei organizacija yra įsitikinusi, kad už išleidimą atsakingi darbuotojai: 1. gali įrodyti, kad atitinka III priedo (66 dalies) 66.A.20 dalies b punkto reikalavimus, išskyrus atvejį, kai III priede (66 dalyje) pateikiama nuoroda į valstybės narės teisės aktą – tokiu atveju jie turėtų atitikti tokiame teisės akte nustatytus reikalavimus; ir 2. pakankamai išmano tam tikrą orlaivį ir (arba) orlaivio komponentą (-us), kurio (-ių) techninė priežiūra turi būti atlikta, bei su tuo susijusias organizacines procedūras.

b) Toliau aprašytais nenumatytais atvejais, kai orlaivis nusileidžia ne pagrindinėje stotyje, kurioje nėra tinkamų už išleidimą atsakingų darbuotojų, techninės priežiūros organizacija, su kuria yra sudaryta techninės priežiūros paslaugų teikimo sutartis, gali išduoti vienkartinį įgaliojimą išleisti eksploatuoti: 1. vienam iš savo darbuotojų, turinčiam panašios technologijos, konstrukcijos ir sistemos orlaivio tipo kvalifikaciją; arba 2. bet kokiam asmeniui, turinčiam ne mažiau kaip trejų metų techninės priežiūros patirtį ir galiojančią ICAO orlaivių techninės priežiūros licenciją orlaivio tipui, kurį reikia išleisti eksploatuoti, su sąlyga, kad toje vietoje nėra tinkamai pagal šią dalį patvirtintos organizacijos ir organizacija, su kuria sudaryta sutartis, yra gavusi ir turi dokumentais patvirtintų šio asmens patirties įrodymų ir licenciją. ►M1 Apie visus tokius atvejus būtina pranešti kompetentingai institucijai per septynias dienas nuo to įgaliojimo išleisti eksploatuoti išdavimo. ◄ Vienkartinį įgaliojimą išleisti eksploatuoti išduodanti patvirtinta techninės priežiūros organizacija užtikrina, kad techninė priežiūra, galinti turėti įtakos skrydžio saugai, būtų pakartotinai tikrinama.

▼M1

c) Patvirtinta techninės priežiūros organizacija turi išsamius užrašus apie darbuotojus, atsakingus už išleidimą ir už tinkamumo skraidyti patikrą, ir galiojantį visų už išleidimą ir už tinkamumo skraidyti patikrą atsakingų darbuotojų sąrašą, kuriuose nurodoma jų patvirtinimo taikymo sritis ir kurie yra įtraukti į organizacijos vadovą pagal M.A.604 dalies a punkto 5 papunktį.

▼B

M.A.608 Komponentai, įranga ir įrankiai

a) Organizacija turi: 1. turėti techninės priežiūros duomenimis, aprašytais M.A.609 dalyje, nustatytą įrangą ir įrankius arba techninės priežiūros organizacijos žinyne nurodytą lygiavertę įrangą ir įrankius, kurie reikalingi kasdienei techninei priežiūrai atlikti atsižvelgiant į patvirtinimo taikymo sritį; ir 2. įrodyti, kad ji turi prieigą prie visos kitos įrangos ir įrankių, kurie naudojami tik kartais.

b) Įrankiai ir įranga turi būti tikrinami ir kalibruojami pagal oficialiai pripažintą standartą. Organizacija turi turėti užrašus apie tuos kalibravimus ir naudotą standartą.

c) Organizacija turi tikrinti, klasifikuoti ir atitinkamai paskirstyti visus gaunamus komponentus.

M.A.609 Techninės priežiūros duomenys

Patvirtinta techninės priežiūros organizacija, atlikdama techninę priežiūrą, įskaitant keitimus ir remontus, turi turėti ir naudoti taikomus galiojančius M.A.401 dalyje nurodytus techninės priežiūros duomenis. Jeigu techninės priežiūros duomenis pateikia užsakovas, juos privaloma turėti tik atliekant darbą.

M.A.610 Techninės priežiūros darbų pavedimai

Prieš pradedant techninę priežiūrą organizacija ir techninės priežiūros prašanti organizacija suderina raštišką darbo pavedimą, kad būtų aiškiai nustatyti atliktini techninės priežiūros darbai.

M.A.611 Techninė priežiūros standartai

Visa techninė priežiūra atliekama pagal šio priedo (M dalies) A skyriaus D poskyrio reikalavimus.

M.A.612 Orlaivio išleidimo eksploatuoti pažymėjimas

Pagal šį poskyrį užbaigus visą nustatytą orlaivio techninę priežiūrą pagal M.A.801 dalį išduodamas orlaivio išleidimo eksploatuoti pažymėjimas.

M.A.613 Komponento išleidimo eksploatuoti pažymėjimas

a) Pagal šį poskyrį užbaigus visą nustatytą komponento techninę priežiūrą, pagal M.A.802 dalį išduodamas komponento išleidimo eksploatuoti pažymėjimas. Išduodama komponento, išskyrus komponentus, kurių techninė priežiūra atliekama pagal M.A.502 dalies b, d arba e punktą, ir komponentus, pagamintus pagal M.A.603 dalies c punktą, EASA 1 forma.

b) Komponento išleidimo eksploatuoti pažymėjimą, Europos aviacijos saugos agentūros (EASA) 1 formą galima parengti remiantis kompiuterine duomenų baze.

▼M1

M.A.614 Techninės priežiūros ir tinkamumo skraidyti patikros užrašai

a) Patvirtinta techninės priežiūros organizacija turi išsamius užrašus apie visų atliktus darbus. Turi būti laikomi visi užrašai, kurie įrodo, kad buvo laikytasi visų išleidimo eksploatuoti pažymėjimo išdavimo reikalavimų, įskaitant subrangovo išleidimo dokumentus, ir kad buvo laikytasi visų tinkamumo skraidyti patikros pažymėjimo ir rekomendacijos išdavimo reikalavimų.

▼B

b) Patvirtinta techninės priežiūros organizacija orlaivio savininkui pateikia kiekvieno išleidimo eksploatuoti pažymėjimo kopiją ir visų konkrečių atliekant remontą ir (arba) pakeitimą naudotų remonto ir (arba) pakeitimo duomenų kopiją.

▼M1

c) Patvirtinta techninės priežiūros organizacija visų techninės priežiūros užrašų ir visų susijusių techninės priežiūros duomenų kopiją laiko trejus metus nuo orlaivio arba orlaivio komponento, kuriam buvo taikyta techninė priežiūra, išleidimo iš patvirtintos techninės priežiūros organizacijos dienos. Be to, visų su rekomendacijų ir tinkamumo skraidyti patikros pažymėjimų išdavimu susijusių užrašų kopiją ji laiko trejus metus nuo išdavimo dienos ir jų kopiją pateikia orlaivio savininkui. 1. Užrašai pagal šio punkto reikalavimus laikomi taip, kad jų nebūtų galima sugadinti, pakeisti ir pavogti. 2. Visa duomenų rezervavimui užtikrinti naudojama aparatinė kompiuterio įranga laikoma kitoje vietoje nei darbui naudojamų duomenų laikymo įranga ir tokioje aplinkoje, kad būtų užtikrinta gera tų duomenų būklė. 3. Jeigu patvirtinta techninės priežiūros organizacija nutraukia savo veiklą, visi laikomi paskutinių trejų metų laikotarpio techninės priežiūros užrašai turi būti perduodami paskutiniam atitinkamo orlaivio ar komponento savininkui arba užsakovui ar laikomi kompetentingos institucijos nustatytoje vietoje.

▼B

M.A.615 Organizacijos teisės

Techninės priežiūros organizacija, patvirtinta remiantis šio priedo (M dalies) A skyriaus F poskyriu, gali:

a) patvirtinimo pažymėjime ir techninės priežiūros organizacijos žinyne nustatytose vietose prižiūrėti visus orlaivius ir (arba) komponentus, kuriems ji buvo patvirtinta;

b) organizuoti specializuotų paslaugų teikimą kitoje atitinkamą kvalifikaciją turinčioje techninės priežiūros organizacijos prižiūrimoje organizacijoje pagal atitinkamas jos techninės priežiūros organizacijos žinyno, tiesiogiai patvirtinto kompetentingos institucijos, procedūras;

c) atlikti visų orlaivių arba komponentų, kuriuos prižiūrėti ji yra patvirtinta, techninę priežiūrą visose vietose, atsižvelgiant į atsiradusią būtinybę atlikti tą priežiūrą, jeigu orlaivis laikomas netinkamu eksploatuoti ar jeigu privaloma atlikti atsitiktinę priešskrydinę orlaivio techninę priežiūrą techninės priežiūros organizacijos žinyne nustatytomis sąlygomis;

d) užbaigus techninę priežiūrą pagal M.A.612 arba M.A.613 dalį išduoti išleidimo eksploatuoti pažymėjimus;

▼M1

e) jei yra konkrečiai patvirtinta atlikti su ELA1 orlaiviais, nenaudojamais komerciniais tikslais, susijusias užduotis: 1. atlikti tinkamumo skraidyti patikrą ir išduoti atitinkamą tinkamumo skraidyti patikros pažymėjimą pagal M.A.901 dalies l punkte nustatytas sąlygas ir 2. atlikti tinkamumo skraidyti patikrą ir išduoti atitinkamas rekomendacijas pagal M.A.901 dalies l punkte ir M.A.904 dalies a punkto 2 papunktyje ir b punkte nustatytas sąlygas;

f) laikydamasi M.A.201 dalies e punkto ii papunktyje nustatytų sąlygų ir atsižvelgdama į patvirtinimo pažymėjime nurodytos orlaivių kvalifikacijos apribojimą, parengti ELA2 orlaivių, nenaudojamų komerciniais tikslais, techninės priežiūros programą ir atlikti jos patvirtinimą pagal M.A.302 dalį.

Organizacija atlieka tik tų orlaivių arba komponentų techninę priežiūrą, kuriuos prižiūrėti ji yra patvirtinta, jeigu yra prieinami visi būtini įrenginiai, įranga, įrankiai, medžiagos, techninės priežiūros duomenys ir už išleidimą atsakingi darbuotojai.

▼B

M.A.616 Vidinis organizacijos patikrinimas

Siekiant užtikrinti, kad patvirtinta techninės priežiūros organizacija vis atitiktų šio poskyrio reikalavimus, reguliariai turi būti atliekamas vidinis tos organizacijos patikrinimas.

M.A.617 Patvirtintos techninės priežiūros organizacijos pakeitimai

Siekiant, kad kompetentinga institucija galėtų nustatyti, ar tebesilaikoma šios dalies reikalavimų, patvirtinta techninės priežiūros organizacija kompetentingai institucijai praneša apie visus pasiūlymus keisti toliau išvardytus dalykus pirmiau nei jie pradedami įgyvendinti:

1. organizacijos pavadinimą;

2. organizacijos buveinę;

3. kitas organizacijos buveines;

4. atsakingą vadovą;

5. bet kurį iš M.A.606 dalies b punkte nurodytų asmenų;

▼M1

6. galinčius turėti įtakos patvirtinimui įrenginius, įrangą, įrankius, medžiagas, procedūras, darbų apimtį, už išleidimą atsakingus darbuotojus ir tinkamumo skraidyti patikros darbuotojus.

▼B

Jeigu tai yra pasiūlyti darbuotojų pakeitimai, apie kuriuos administracijai nebuvo žinoma iš anksto, apie šiuos pakeitimus turi būti pranešta atsiradus pirmai progai.

M.A.618 Patvirtinimo galiojimo trukmė

a) Išduoto patvirtinimo galiojimo trukmė neribojama. Jis galioja, jeigu: 1. organizacija tebeatitinka šios dalies reikalavimus pagal nuostatas, susijusias su pažeidimų ištaisymu, kaip nurodyta M.A.619 dalyje; ir 2. kompetentingai institucijai suteikiama prieiga prie organizacijos, kad ta institucija galėtų nustatyti, ar organizacija tebeatitinka šio dalies reikalavimus; ir; 3. patvirtinimo neatsisakoma arba jis neatšaukiamas.

b) Atsisakius patvirtinimo pažymėjimo arba jį atšaukus, pažymėjimas grąžinamas kompetentingai institucijai.

M.A.619 Pažeidimai

a) Pirmo lygio pažeidimas – tai bet koks esminis M dalies reikalavimų neatitikimas, dėl kurio sumažėja saugos standartas ir kuris kelia didelį pavojų skrydžio saugai.

b) Antro lygio pažeidimas – tai bet koks M dalies reikalavimų neatitikimas, dėl kurio gali sumažėti saugos standartas ir kuris gali kelti pavojų skrydžio saugai.

c) Techninės priežiūros organizacijos patvirtinimo turėtojas, gavęs pranešimą apie pažeidimus pagal M.B.605 dalį, turi parengti ištaisomųjų veiksmų planą ir per su kompetentinga institucija sutartą laikotarpį tai institucijai priimtinu būdu imasi tų veiksmų.

G POSKYRIS

NEPERTRAUKIAMĄJĮ TINKAMUMĄ SKRAIDYTI UŽTIKRINANTI ORGANIZACIJA

M.A.701 Taikymo sritis

Šiuo poskyriu nustatomi reikalavimai, kuriuos turi atitikti organizacija, kad jai būtų suteiktas patvirtinimas užtikrinti nepertraukiamąjį orlaivio tinkamumą skraidyti arba būtų pratęstas to patvirtinimo galiojimas.

M.A.702 Paraiška

Paraiška suteikti patvirtinimą nepertraukiamąjį tinkamumą skraidyti užtikrinančiai organizacijai arba pakeisti to patvirtinimo galiojimą įteikiama kompetentingos institucijos nustatyta forma ir numatytu būdu.

M.A.703 Patvirtinimo galiojimo sritis

a) Patvirtinimas nurodomas VI priedėlyje pateiktame pažymėjime, kurį išduoda kompetentinga institucija.

b) Nepaisant a punkto, jei tai yra komercinis oro transporto vežimas, patvirtinimas – tai oro vežėjo pažymėjimo, kurį kompetentinga institucija išdavė eksploatuojamam orlaiviui, dalis.

c) Tvirtinama darbo apimtis nurodoma nepertraukiamojo tinkamumo skraidyti užtikrinimo žinyne, kaip numatyta M.A.704 dalyje.

M.A.704 Nepertraukiamojo tinkamumo skraidyti užtikrinimo žinynas

a) Nepertraukiamąjį tinkamumą skraidyti užtikrinanti organizacija pateikia nepertraukiamojo tinkamumo skraidyti užtikrinimo žinyną, kuriame nurodoma ši informacija: 1. atsakingo vadovo pasirašytas pareiškimas, patvirtinantis, kad organizacija visą laiką dirbs pagal šios dalies ir organizacijos žinyno reikalavimus; ir 2. organizacijos darbo sritis; ir 3. M.A.706 dalies a punkte, M.A.706 dalies c punkte, M.A.706 dalies d punkte ir M.A.706 dalies i punkte nurodyto (-ų) asmens (-ų) pareigos ir pavardė (-ės); ir 4. organizacijos schema, kurioje apibūdinti M.A.706 dalies a punkte, M.A.706 dalies c punkte, M.A.706 dalies d punkte ir M.A.706 dalies i punkte nurodytus visus asmenis siejantys atsakomybės ryšiai; ir 5. M.A.707 dalyje nurodytų tinkamumo skraidyti patikros darbuotojų sąrašas, kuriame, kai taikoma, išvardijami darbuotojai, įgalioti išduoti skrydžio leidimą pagal M.A.711 dalies c punktą; ir 6. bendras įrenginių aprašymas ir jų išdėstymas; ir 7. procedūros, kaip nepertraukiamąjį tinkamumą skraidyti užtikrinanti techninės priežiūros organizacija užtikrins šios dalies reikalavimų vykdymą; ir 8. nepertraukiamojo tinkamumo skraidyti užtikrinimo žinyno pakeitimo procedūros; ir 9. patvirtintų orlaivio techninės priežiūros programų sąrašas arba komerciniam vežimui oro transportu nenaudojamiems orlaiviams – „pagrindinės“ ir „bendrosios“ techninės priežiūros programų sąrašas.

b) Nepertraukiamojo tinkamumo skraidyti užtikrinimo žinyną ir jo pakeitimus patvirtina kompetentinga institucija.

c) Neatsižvelgiant į b punktą, nedideli žinyno pakeitimai gali būti netiesiogiai tvirtinami taikant netiesioginio tvirtinimo procedūrą. Netiesioginio tvirtinimo procedūroje apibrėžiamas tinkamas nedidelis pakeitimas, ją nustato nepertraukiamąjį tinkamumą skraidyti užtikrinanti organizacija pagal žinyną ir tvirtina už šią nepertraukiamąjį tinkamumą skraidyti užtikrinančią organizaciją atsakinga kompetentinga institucija.

M.A.705 Įrenginiai

Nepertraukiamąjį tinkamumą skraidyti užtikrinanti organizacija M.A.706 dalyje nurodytiems darbuotojams tam tikrose vietose skiria buveinei tinkamas patalpas.

M.A.706 Reikalavimai darbuotojams

a) Organizacija skiria atsakingą vadovą, kuriam suteikiami verslininko įgaliojimai, leidžiantys užtikrinti, kad būtų skiriama lėšų nepertraukiamojo tinkamumo skraidyti užtikrinimo darbams ir kad jie būtų atliekami pagal šios dalies reikalavimus.

b) Jei tai yra komercinis oro transporto vežimas, a punkte minėtas atsakingas vadovas – tai asmuo, kuriam taip pat suteikti verslininko įgaliojimai, leidžiantys užtikrinti, kad visas operatoriaus operacijas būtų galima finansuoti ir jas vykdyti pagal standartą, kuris nustatomas, kad būtų išduotas oro vežėjo pažymėjimas.

c) Turi būti paskirtas asmuo arba asmenų grupė, atsakinga už tai, kad organizacija visada atitiktų šio poskyrio reikalavimus. Tas asmuo arba asmenys turi vykdyti atsakingo vadovo nurodymus.

d) Jei tai yra komercinis oro transporto vežimas, atsakingas vadovas skiria vadybininką. Šis darbuotojas būtų atsakingas už nepertraukiamojo tinkamumo skraidyti užtikrinimo darbų tvarkymą ir priežiūrą pagal c punktą.

e) d punkte nurodyto paskirto vadybininko negali samdyti pagal 145 dalį patvirtinta organizacija, su kuria operatorius yra sudaręs sutartį, jeigu negaunamas specialus kompetentingos institucijos leidimas.

f) Organizacija numatomam darbui turi turėti pakankamai apmokytų darbuotojų.

g) Visi c ir d punktuose nurodyti asmenys privalo galėti įrodyti, kad yra įsigiję su orlaivio tinkamumu skraidyti susijusių atitinkamų žinių, kvalifikaciją ir patirties.

h) Visų nepertraukiamąjį tinkamumą skraidyti užtikrinančių darbuotojų kvalifikacija turi būti įregistruota raštiškai.

i) Organizacija, pratęsianti tinkamumo skraidyti patikros pažymėjimų galiojimą, kaip numatyta M.A.711 dalies a punkto 4 papunktyje ir M.A.901 dalies f punkte, skiria tai daryti įgaliotus asmenis, kuriuos tvirtina kompetentinga institucija.

j) Organizacija nepertraukiamojo tinkamumo skraidyti žinyne nurodo ir nuolat atnaujina asmens (-ų), nurodyto (-ų) M.A.706 dalies a punkte, M.A.706 dalies c punkte, M.A.706 dalies d punkte ir M.A.706 dalies i punkte, pareigas ir pavardę (-es).

k) Organizacija nustato darbuotojų, kurie dalyvauja užtikrinant visų didelių orlaivių arba orlaivių, naudojamų komerciniam vežimui oro transportu, nepertraukiamąjį tinkamumą skraidyti, atliekant tinkamumo skraidyti patikrą ir (arba) kokybės auditą pagal procedūrą ir laikantis standarto, dėl kurio buvo susitarta su kompetentinga institucija, kompetenciją ir ją kontroliuoja.

M.A.707 Tinkamumo skraidyti patikros darbuotojai

a) Patvirtinta nepertraukiamąjį tinkamumą skraidyti užtikrinanti organizacija, kuri turi būti patvirtinta, kad galėtų atlikti tinkamumo skraidyti patikras ir, jeigu taikoma, kad galėtų išduoti skrydžio leidimus, turi turėti atitinkamus tinkamumo skraidyti patikros darbuotojus, galinčius išduoti A skyriaus I poskyryje nurodytus tinkamumo skraidyti patikros pažymėjimus arba rekomendacijas ir, jeigu taikoma, išduoti skrydžio leidimus pagal M.A.711 dalies c punktą. 1. Su visais orlaiviais, kurie naudojami komerciniam vežimui oro transportu, ir orlaiviais, kurių didžiausioji kilimo masė (MTOM) yra didesnė nei 2 730 kg, išskyrus oro balionus, dirbantys minėti darbuotojai privalo: a) turėti ne trumpesnę nei penkerių metų patirtį užtikrinant nepertraukiamąjį tinkamumą skraidyti; ir b) turėti III priede (66 dalyje) nustatytą atitinkamą licenciją arba aviacijos bakalauro laipsnį ar lygiavertį nacionalinį dokumentą; ir c) būti išklausę oficialų techninės orlaivių priežiūros kursą; ir d) patvirtintoje organizacijoje eiti su atitinkama atsakomybe susijusias pareigas; e) nepaisant a–d punktų, M.A.707 dalies a punkto 1 papunkčio b pastraipoje nustatytą reikalavimą leidžiama pakeisti penkerių metų patirtimi užtikrinant nepertraukiamąjį tinkamumą skraidyti, kuri yra papildoma reikalaujamai M.A.707 dalies a punkto 1 papunkčio a pastraipoje. 2. Su orlaiviais, kurie nenaudojami komerciniam vežimui oro transportu ir kurių MTOM yra 2 730 kg arba mažesnė, ir su oro balionais dirbantys minėti darbuotojai privalo: a) turėti ne trumpesnę nei trejų metų patirtį užtikrinant nepertraukiamąjį tinkamumą skraidyti; ir b) turėti III priede (66 dalyje) nustatytą atitinkamą licenciją arba aviacijos bakalauro laipsnį ar lygiavertį nacionalinį dokumentą; ir c) būti išklausę atitinkamą techninės orlaivių priežiūros kursą; ir d) patvirtintoje organizacijoje eiti su atitinkama atsakomybe susijusias pareigas; e) nepaisant a–d punktų, M.A.707 dalies a punkto 2 papunkčio b pastraipoje nustatytą reikalavimą leidžiama pakeisti ketverių metų patirtimi užtikrinant nepertraukiamąjį tinkamumą skraidyti, kuri yra papildoma reikalaujamai M.A.707 dalies a punkto 2 papunkčio a pastraipoje.

▼M1

b) Patvirtintos nepertraukiamojo tinkamumo skraidyti organizacijos paskirtiems tinkamumo skraidyti patikros darbuotojams patvirtinta nepertraukiamojo tinkamumo skraidyti organizacija leidimą gali išduoti tik tada, kai kompetentingos institucijos arba organizacijos tinkamumo skraidyti patikros darbuotojų pagal kompetentingos institucijos patvirtintą procedūrą prižiūrimi tie darbuotojai pagal nustatytus reikalavimus atlieka tinkamumo skraidyti patikrą ir juos oficialiai patvirtina kompetentinga institucija.

▼B

c) Organizacija užtikrina, kad orlaivio tinkamumo skraidyti patikros darbuotojai galėtų įrodyti, kad jie yra įgiję naujos atitinkamos nepertraukiamojo tinkamumo skraidyti užtikrinimo patirties.

d) Tinkamumo skraidyti patikros darbuotojų tapatybė turi būti nurodoma kiekvieną asmenį įrašant į nepertraukiamojo tinkamumo skraidyti užtikrinimo žinyną bei darant nuorodą į jiems suteiktą leidimą atlikti tinkamumo skraidyti patikrą.

e) Organizacija apie visus tinkamumo skraidyti patikros darbuotojus turi vesti užrašus, kuriuose pateikiama išsami informacija apie visas įsigytas atitinkamas kvalifikacijas bei nepertraukiamojo tinkamumo skraidyti užtikrinimo patirties santrauka ir mokymas bei leidimo kopija. Šie užrašai turi būti laikomi dvejus metus tinkamumo skraidyti patikros darbuotojui išėjus iš organizacijos.

M.A.708 Nepertraukiamojo tinkamumo skraidyti užtikrinimas

a) Visi nepertraukiamojo tinkamumo skraidyti užtikrinimo darbai turi būti atliekami pagal M.A dalies C poskyrio reikalavimus.

b) Patvirtinta nepertraukiamąjį tinkamumą skraidyti užtikrinanti organizacija kiekvienam prižiūrimam orlaiviui: 1. parengia ir taiko techninės priežiūros programą, įskaitant visas taikomas patikimumo programas; 2. orlaivio techninės priežiūros programą ir jos pakeitimus pateikia kompetentingai institucijai patvirtinti (jeigu netaikoma netiesioginio patvirtinimo procedūra pagal M.A.302 dalies c punktą), o programos kopiją nusiunčia komerciniam vežimui oro transportu nenaudojamo orlaivio savininkui; 3. tvarko keitimų ir remontų patvirtinimą; 4. užtikrina, kad visa techninė priežiūra būtų atliekama pagal patvirtintą techninės priežiūros programą ir išleidžiama pagal šio priedo (M dalies) A skyriaus H poskyrį; 5. užtikrina, kad būtų taikomi visi nepertraukiamajam tinkamumui skraidyti turintys įtakos galiojantys tinkamumo skraidyti ir eksploatavimo nurodymai; 6. užtikrina, kad atliekant planinę techninę priežiūrą nustatytus visus defektus arba tuos defektus, apie kuriuos buvo pranešta, atitinkamai pašalintų patvirtinta techninės priežiūros organizacija; 7. užtikrina, kad iškilus būtinybei orlaivis būtų perduodamas atitinkamai patvirtintai techninės priežiūros organizacijai; 8. siekdama, kad darbas būtų atliekamas pagal nustatytus reikalavimus, derina planinę techninę priežiūrą, tinkamumo skraidyti nurodymų taikymą, ribotos eksploatavimo trukmės dalių pakeitimą ir komponentų tikrinimą; 9. tvarko ir rengia laikyti visus nepertraukiamojo tinkamumo skraidyti užrašus ir (arba) operatoriaus techninių užrašų žurnalą; 10. užtikrina, kad pareiškimas apie masės ir sunkio centro nustatymą atitiktų esamą orlaivio būseną.

c) Jei tai yra komercinis oro transporto vežimas ir jei operatorius nėra tinkamai patvirtintas pagal 145 dalį, operatorius su pagal 145 dalį patvirtinta organizacija arba kitu operatoriumi sudaro rašytinę techninės priežiūros sutartį, kurioje išsamiai nurodo M.A.301 dalies 2 punkte, M.A.301 dalies 3 punkte, M.A.301 dalies 5 punkte ir M.A.301 dalies 6 punkte numatytas funkcijas bei užtikrina, kad visą techninę priežiūrą galiausiai atliktų 145 dalyje patvirtinta techninės priežiūros organizacija bei nustato kokybės užtikrinimo priemones pagal M.A.712 dalies b punktą. Orlaivio buveinę, planinės priešskrydinės techninės priežiūros ir variklio techninės priežiūros sutartis su visais pakeitimais turi patvirtinti kompetentinga institucija. Tačiau jei tai yra: 1. orlaivis, kuriam reikia neplaninės priešskrydinės techninės priežiūros, tada sutartį su 145 dalies techninės priežiūros organizacija galima sudaryti kaip atskirus užsakymus atlikti darbus; 2. techninė komponento priežiūra, įskaitant variklio techninę priežiūrą, c punkte nurodytą sutartį su 145 dalies techninės priežiūros organizacija galima sudaryti kaip atskirus užsakymus atlikti darbus.

M.A.709 Dokumentai

a) Patvirtinta nepertraukiamąjį tinkamumą skraidyti užtikrinanti organizacija, atlikdama M.A.708 dalies nepertraukiamojo tinkamumo skraidyti užtikrinimo užduotis, turi turėti ir naudoti galiojančius naujausius M.A.401 dalies techninės priežiūros duomenis. Šiuos duomenis gali teikti savininkas arba operatorius pagal tam tikrą su šiuo savininku ar operatoriumi sudarytą sutartį. Šiuo atveju nepertraukiamąjį tinkamumą skraidyti užtikrinančiai organizacijai tereikia saugoti šiuos duomenis visą sutarties galiojimo laiką, išskyrus atvejus, numatytus M.A.714 dalyje.

b) Komerciniam vežimui oro transportu nenaudojamiems orlaiviams patvirtinta nepertraukiamąjį tinkamumą skraidyti užtikrinanti organizacija gali sukurti „pagrindinės“ ir (arba) „bendrosios“ techninės priežiūros programas, pagal kurias būtų suteikiamas pradinis patvirtinimas ir (arba) išplečiama patvirtinimo taikymo sritis neturint šio priedo (M dalies) I priedėlyje minėtų sutarčių. Tačiau šios „pagrindinės“ ir (arba) „bendrosios“ techninės priežiūros programos nereiškia, kad nebereikia parengti tinkamos orlaivio techninės priežiūros programos pagal M.A.302 dalį likus pakankamai laiko iki naudojimosi M.A.711 dalyje numatytomis teisėmis.

M.A.710 Tinkamumo skraidyti patikra

a) Kad būtų laikomasi M.A.901 dalyje nurodyto orlaivio tinkamumo skraidyti patikros reikalavimo, patvirtinta nepertraukiamąjį tinkamumą skraidyti užtikrinanti organizacija atlieka išsamų dokumentais pagrįstą orlaivio įrašų patikrinimą, siekdama įsitikinti, jog: 1. orlaivio sklandmens, jėgainės ir oro sraigto skraidytų valandų skaičius ir susiję skrydžio ciklai yra tinkamai užregistruoti, ir 2. orlaivio konfigūracijai yra taikomas orlaivio naudojimo vadovas ir jame atsispindi padėtis po paskutinio patikrinimo, ir 3. orlaivyje buvo atlikti visi pagal patvirtintą techninės priežiūros programą privalomi techninės priežiūros darbai, ir 4. visi žinomi defektai buvo pašalinti arba, jeigu būtina, apie juos buvo pranešta nustatytu būdu, ir 5. visi galiojantys tinkamumo skraidyti nurodymai buvo taikyti ir užregistruoti tinkamai, ir 6. visi orlaivio pakeitimai ir remonto darbai užregistruoti ir atlikti pagal Reglamento (ES) Nr. 748/2012 I priedą (21 dalį), ir 7. visi orlaivyje įmontuoti ribotos eksploatavimo trukmės komponentai yra tinkamai paženklinti, užregistruoti ir nėra pasibaigusi patvirtinta jų eksploatavimo trukmė, ir 8. visi techninės priežiūros darbai buvo atlikti pagal I priedo (M dalies) reikalavimus, ir 9. einamasis pareiškimas apie masės ir sunkio centro nustatymą atitinka orlaivio konfigūraciją ir yra galiojantis, ir 10. orlaivis atitinka paskutinius Agentūros patvirtintus jo konstrukcijos tipo pakeitimus, ir 11. jeigu reikia, orlaivis turi esamą jo konfigūraciją atitinkantį triukšmo pažymėjimą pagal Reglamento (ES) Nr. 748/2012 I priedo (21 dalies) I poskyrį.

b) Patvirtintos nepertraukiamąjį tinkamumą skraidyti užtikrinančios organizacijos darbuotojai, atliekantys tinkamumo skraidyti patikrą, atlieka fizinę orlaivio patikrą. Tinkamumo skraidyti patikrą atliekantiems darbuotojams, kurie nėra tinkamai kvalifikuoti pagal III priedą (66 dalį), turi padėti tokią kvalifikaciją turintys darbuotojai.

c) Atlikdami fizinę orlaivio patikrą, tinkamumo skraidyti patikros darbuotojai turi užtikrinti, kad: 1. visi privalomi ženklai ir nurodomieji užrašai būtų tinkamose vietose; ir 2. orlaivis atitiktų patvirtinto skrydžio žinyno reikalavimus; ir 3. orlaivio konfigūracija atitiktų patvirtintus dokumentus; ir 4. neliktų jokių akivaizdžių defektų, kurie nebuvo nurodyti pagal M.A.403 dalį; ir 5. orlaivis atitiktų dokumentais pagrįstus a punkto patikrinimo užrašus.

d) Nukrypstant nuo M.A.901 dalies a punkto, tinkamumo skraidyti patikrai atlikti leidžiama numatyti ne ilgesnį nei 90 dienų laikotarpį, kad tebegaliotų tinkamumo skraidyti patikros procedūros nuostatos ir kad fizinį patikrinimą būtų galima atlikti tikrinant techninės priežiūros darbus.

e) I priedo (M dalies) III priedėlyje nurodytą tinkamumo skraidyti patikros pažymėjimą (Europos aviacijos saugos agentūros (EASA) 15b formą) arba rekomendaciją išduoti tinkamumo skraidyti patikros pažymėjimą (EASA 15a formą) gali išduoti tik: 1. patvirtintos nepertraukiamojo tinkamumo skraidyti užtikrinimo organizacijos vardu – tinkamumo skraidyti patikros darbuotojai, atitinkamai įgalioti pagal M.A.707 dalį, arba M.A.901 dalies g punkte numatytais atvejais – už išleidimą atsakingi darbuotojai; ir 2. jeigu nustatoma, kad tinkamumo skraidyti patikra buvo atlikta išsamiai ir kad nebuvo nustatyta jokios neatitikties, kuri galėtų kelti pavojų skrydžio saugai.

f) Visų orlaiviui išduotų tinkamumo skraidyti patikros pažymėjimų arba pažymėjimų, kurių galiojimas buvo pratęstas, kopija per 10 dienų turi būti nusiųsta to orlaivio registravimo valstybei narei.

g) Neleidžiama sudaryti subrangos sutarčių tinkamumo skraidyti patikrai atlikti.

▼M1

ga) Jei ELA1 orlaivio, nenaudojamo komerciniais tikslais, orlaivio techninės priežiūros programa parengta pagal M.A.302 dalies h punktą, orlaivio techninės priežiūros programa peržiūrima, kai tikrinamas tinkamumas skraidyti. Šią peržiūrą vykdo tinkamumo skraidyti patikrą atlikęs asmuo.

▼M1

h) Jeigu tinkamumo skraidyti patikros išvados būtų nepakankamos arba jeigu pagal M.A.710 dalies ga punktą atliekant patikrą būtų nustatyta orlaivio nesutapimų, susijusių su techninės priežiūros programos turinio trūkumais, organizacija apie tai kuo greičiau pranešta kompetentingai institucijai, tačiau bet kokiu atveju per 72 valandas nuo to momento, kai organizacija nustatė būklę, su kuria susijusi patikra. Tinkamumo skraidyti patikros pažymėjimas neišduodamas, kol nepašalinti visi nustatyti trūkumai.

▼B

M.A.711 Organizacijos teisės

a) Nepertraukiamąjį tinkamumą skraidyti užtikrinanti organizacija, patvirtinta remiantis šio priedo (M dalies) A skyriaus G poskyriu, gali: 1. užtikrinti orlaivio, išskyrus komerciniam vežimui oro transportu naudojamus orlaivius, nepertraukiamąjį tinkamumą skraidyti, kaip nurodyta patvirtinimo pažymėjime; 2. užtikrinti komerciniam vežimui oro transportu naudojamo orlaivio nepertraukiamąjį tinkamumą skraidyti, jeigu nurodyta patvirtinimo pažymėjime ir oro vežėjo pažymėjime; 3. organizuoti ribotų nepertraukiamojo tinkamumo skraidyti užtikrinimo užduočių vykdymą su samdoma organizacija, dirbančia pagal kokybės sistemą, kaip numatyta patvirtinimo pažymėjime; 4. pratęsti kompetentingos institucijos arba kitos nepertraukiamąjį tinkamumą skraidyti užtikrinančios organizacijos, patvirtintos pagal šio priedo (M dalies) A skyriaus G poskyrį, išduoto tinkamumo skraidyti patikros pažymėjimo galiojimą laikantis M.A.901 dalies f punkte nustatytų sąlygų.

b) Patvirtintai nepertraukiamąjį tinkamumą skraidyti užtikrinančiai organizacijai, registruotai vienoje iš valstybių narių, galima suteikti papildomą patvirtinimą, kad ji galėtų atlikti M.A.710 dalyje nurodytas tinkamumo skraidyti patikras, ir: 1. išduoti atitinkamą tinkamumo skraidyti patikros pažymėjimą, o vėliau pratęsti jo galiojimą laikantis M.A.901 dalies c punkto 2 papunktyje arba M.A.901 dalies e punkto 2 papunktyje nustatytų sąlygų; ir 2. pateikti registravimo valstybės narės kompetentingai institucijai rekomendaciją dėl tinkamumo skraidyti patikros.

c) Nepertraukiamąjį tinkamumą skraidyti užtikrinančiai organizacijai, į kurios patvirtinimą įtrauktos M.A.711 dalies b punkte nurodytos teisės, galima suteikti papildomą patvirtinimą išduoti skrydžio leidimą pagal Reglamento (ES) Nr. 748/2012 I priedo (21 dalies) 21.A.711 dalies d punktą tam tikriems orlaiviams, kuriems organizacija yra patvirtinta išduoti tinkamumo skraidyti patikros pažymėjimą, jeigu nepertraukiamąjį tinkamumą skraidyti užtikrinanti organizacija patvirtina atitiktį patvirtintoms skrydžio sąlygoms pagal atitinkamą patvirtintą M.A.704 dalyje nurodyto žinyno procedūrą.

M.A.712 Kokybės užtikrinimo sistema

a) Siekiant, kad būtų garantuota, jog patvirtinta nepertraukiamąjį tinkamumą skraidyti užtikrinanti organizacija tebeatitinka šio poskyrio reikalavimus, ji turi įdiegti kokybės užtikrinimo sistemą ir paskirti kokybės užtikrinimo darbuotoją, kuris kontroliuotų, ar laikomasi orlaivio tinkamumą skraidyti užtikrinančių procedūrų ir ar jų pakanka. Atitikties įvertinimas apima grįžtamojo ryšio sistemą su atsakingu darbuotoju, kad būtų užtikrinamas ištaisomųjų veiksmų taikymas, jeigu būtina.

b) Kokybės užtikrinimo sistema turi kontroliuoti veiklą, vykdomą pagal šio priedo (M dalies) A skyriaus G poskyrį. Ši sistema turi apimti bent šias funkcijas: 1. turi būti kontroliuojama, ar visa veikla, vykdoma pagal šio priedo (M dalies) A skyriaus G poskyrį, yra vykdoma pagal patvirtintas procedūras; ir 2. turi būti kontroliuojama, ar visi techninės priežiūros darbai, dėl kurių buvo sudaryta sutartis, atliekami pagal sutartį; ir 3. turi būti kontroliuojama, ar tebesilaikoma šios dalies reikalavimų.

c) Užrašai apie šią veiklą laikomi bent dvejus metus.

d) Jeigu patvirtintoji nepertraukiamąjį tinkamumą skraidyti užtikrinanti organizacija yra patvirtinta pagal kitą dalį, kokybės užtikrinimo sistemą galima derinti su kita sistema, kurią privaloma taikyti pagal kitą dalį.

e) Jei tai yra komercinis oro transporto vežimas, šio priedo (M dalies) A skyriaus G poskyryje numatyta kokybės užtikrinimo sistema turi būti sudedamoji operatoriaus kokybės užtikrinimo sistemos dalis.

f) Jei tai su komercinio oro transporto nepertraukiamojo tinkamumo skraidyti užtikrinimu nesu